**ՆԱԽԱԳԻԾ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ**

**ՈՐՈՇՈՒՄ**

**------------------- 2022 թվականի N – Լ**

**ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆՈՒՄ ԸՆՏԱՆԻՔՈՒՄ ԲՌՆՈՒԹՅԱՆ ԴԵՄ ՊԱՅՔԱՐԻ 2023-2025 ԹՎԱԿԱՆՆԵՐԻ ՌԱԶՄԱՎԱՐՈՒԹՅՈՒՆԸ ԵՎ ԳՈՐԾՈՂՈՒԹՅՈՒՆՆԵՐԻ ԾՐԱԳԻՐԸ ՀԱՍՏԱՏԵԼՈՒ ՄԱՍԻՆ**

Ղեկավարվելով «Ընտանիքում բռնության կանխարգելման, ընտանիքում բռնության ենթարկված անձանց պաշտպանության և ընտանիքում համերաշխության վերականգնման մասին» Հայաստանի Հանրապետության օրենքի 14-րդ հոդվածով և Հայաստանի Հանրապետության կառավարության 2019 թ. դեկտեմբերի 26-ի թիվ 1978-Լ որոշման N2 հավելվածի 9-րդ կետով՝ Հայաստանի Հանրապետության կառավարությունը որոշում է.

1. Հաստատել՝
2. Հայաստանի Հանրապետությունում ընտանիքում բռնության դեմ պայքարի 2023-2025 թվականների ռազմավարությունը՝ համաձայն N 1 հավելվածի.
3. Հայաստանի Հանրապետությունում ընտանիքում բռնության դեմ պայքարի 2023-2025 թվականների գործողությունների ծրագիրը՝ համաձայն N 2 հավելվածի։
4. Պետական կառավարման համակարգի մարմինների ղեկավարներին՝ Հայաստանի Հանրապետության օրենսդրությամբ սահմանված կարգով՝ իրենց լիազորությունների շրջանակներում աջակցություն ցուցաբերել պատասխանատու մարմիններին՝ սույն որոշման N 2 հավելվածով սահմանված գործողությունների իրականացման համար, մասնավորապես՝ սահմանված կարգով տրամադրել հայցվող տեղեկատվություն։
5. Սույն որոշումն ուժի մեջ է մտնում դրա պաշտոնական հրապարակման օրվան հաջորդող տասներորդ օրը։

**Հավելված N1**

**ՀՀ կառավարության 2022 թվականի**

**--------------- --- ի N --Լ որոշման**

**ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆՈՒՄ ԸՆՏԱՆԻՔՈՒՄ ԲՌՆՈՒԹՅԱՆ ԴԵՄ ՊԱՅՔԱՐԻ 2023-2025 ԹՎԱԿԱՆՆԵՐԻ ՌԱԶՄԱՎԱՐՈՒԹՅՈՒՆ**

1. **ՆԵՐԱԾՈՒԹՅՈՒՆ**
2. Ընտանիքում բռնության դեմ պայքարի 2023-2025 թվականների ռազմավարությունը և դրանից բխող գործողությունների ծրագիրը (այսուհետ՝ գործողությունների ծրագիր) մշակվել է՝ նպատակ ունենալով հասցեագրել խնդրո առարկա բնագավառում առկա մի շարք օրենսդրական բացերը և գործնական հիմնահարցերը, ապահովել «Ընտանիքում բռնության կանխարգելման, ընտանիքում բռնության ենթարկված անձանց պաշտպանության և ընտանիքում համերաշխության վերականգնման մասին» օրենքի պահանջների արդյունավետ կենսագործումը։ Թվարկված նպատակները հաշվի առնելով՝ ընտանիքում բռնության դեմ պայքարի գործողությունների ծրագրի ընդունումը նախատեսվել է Մարդու իրավունքների պաշտպանության 2020-2022 թվականների ազգային ռազմավարությամբ (Հայաստանի Հանրապետության կառավարության 2019 թ. դեկտեմբերի 26-ի թիվ 1978-Լ որոշում):
3. Ընտանիքում բռնությանն առնչվող մարտահրավերները նախկինում հասցեագրվել են տարբեր ոլորտային ռազմավարական փաստաթղթերում՝ Մարդու իրավունքների պաշտպանության ազգային ռազմավարությունից բխող 2020-2022թթ. գործողությունների ծրագիր, ՀՀ գենդերային քաղաքականության իրականացման 2019-2023 թվականների ռազմավարություն և այլն։ Սակայն, սույն փաստաթուղթն առաջին համապարփակ ռազմավարական ծրագիրն է, որը թիրախավորում է միայն ընտանիքում բռնության հետ կապված բազմաոլորտային հիմնահարցերը և գործնականում ի հայտ եկած առանձին խնդիրները։

3. «Վերը հիշատակված փաստաթղթերով նախատեսված միջոցառումների իրականացման արդյունքում գրանցվել են կարևոր ձեռքբերումներ», որոնցից հատկապես հիշատակման են արժանի «Ընտանիքում բռնության կանխարգելման, ընտանիքում բռնության ենթարկված անձանց պաշտպանության և ընտանիքում համերաշխության վերականգնման մասին» օրենքի և դրա կիրարկմանն ուղղված շուրջ մեկ տասնյակ ենթաօրենսդրական ակտերի ընդունումը, «Կանանց նկատմամբ բռնության և ընտանեկան բռնության կանխարգելման և դրա դեմ պայքարի մասին» ԵԽ-ի կոնվենցիայի ստորագրումը, միջազգային գործընկերների հետ համագործակցությամբ իրավապահ մարմինների ծառայողների և սոցիալական աշխատողների վերապատրաստումները, իրազեկության բարձրացմանն ուղղված միջոցառումների իրականացումը, մի շարք հետազոտությունները և հանրային քննարկումները։ Այնուամենայնիվ, դեռևս առկա են օրենսդրական բացեր և գործնական հիմնահարցեր, որոնց նկատմամբ համակարգային մոտեցումն անհրաժեշտ է ընտանիքում բռնության դեմ պայքարի վերաբերյալ ներպետական օրենսդրությունը միջազգային չափանիշներին համապատասխանեցնելու և օրենսդրության արդյունավետ կենսագործումն ապահովելու նպատակով։

4. Ռազմավարությունը մշակելիս հաշվի են առնվել ընտանիքում բռնության դեմ պայքարի բնագավառում առկա խնդիրները, միջազգային կառույցների և քաղաքացիական հասարակության դիտողությունները և առաջարկությունները, Մարդու իրավունքների պաշտպանի տարեկան հաղորդումները, տվյալ ոլորտում միջազգային առաջադեմ փորձը, որոնց հիման վրա սահմանվել են Ռազմավարության գերակա ուղղությունները և դրանից բխող առանձին նպատակները: Ռազմավարության հիման վրա կազմվել է գործողությունների ծրագիր՝ ռազմավարության գործողության ժամկետով։

5. Գործողությունների ծրագրով սահմանվում են գերակա ուղղություններից և նպատակներից բխող գործողություններ՝ դրանց կատարման համար պատասխանատու մարմնի, կատարման վերջնաժամկետի, ակնկալվող արդյունքների, վերստուգելի ցուցանիշի և յուրաքանչյուր գործողության համար անհրաժեշտ ֆինանսական միջոցների ակնկալվող աղբյուրի նախատեսմամբ: Ելակետային իրավիճակը նկարագրվում է ռազմավարության բուն տեքստում՝ յուրաքանչյուր հարցի վերաբերյալ առանձին։

6.Ռազմավարության և գործողությունների ծրագրի ֆինանսական կայունությունն ապահովվում է Հայաստանի Հանրապետության պետական բյուջեի հասանելի միջոցների շրջանակում գերակա ուղղություններից բխող գործողությունների իրականացման համար անհրաժեշտ ֆինանսական միջոցների տրամադրման միջոցով: Գործողությունների արդյունավետ իրականացման տեսանկյունից կարևորվում է Հայաստանի Հանրապետությունում ընտանիքում բռնության դեմ պայքարին մշտապես աջակցող գործընկերների, այդ թվում՝ միջազգային ու տարածաշրջանային կազմակերպությունների կողմից տրամադրվող ֆինանսական և տեխնիկական և փորձագիտական աջակցությունը:

7.Ռազմավարությամբ ոլորտի բարեփոխումները նախատեսվում է իրականացնել օրենսդրության և կարգավորիչ դաշտի ստեղծման կամ կատարելագործման, գործնականում դրանց կիրառումն ապահովող արդյունավետ մեխանիզմների ներդրման կամ զարգացման միջոցով:

8.Ռազմավարությամբ ամրագրված են հետևյալ գերակա ուղղությունները՝ ընտանիքում բռնության դեմ պայքարի օրենսդրության կատարելագործում և ինստիտուցիոնալ մեխանիզմների հզորացում, ընտանիքում բռնության կանխարգելում և բազմամասնագիտական արձագանքման հիմնում, ընտանիքում բռնության ենթարկված անձանց պաշտպանություն և աջակցություն։

9.Ռազմավարությունը մշակելիս հաշվի են առնվել Մարդու իրավունքների պաշտպանության 2020-2022 թվականների ազգային ռազմավարությունը, ՀՀ գենդերային քաղաքականության իրականացման 2019-2023 թվականների ռազմավարությունը, իրավապահ մարմիններից, Աջակցության կենտրոններից, հասարակական կազմակերպություններից, այլ շահագրգիռ կողմերի ներկայացուցիչներից ստացված՝ ոլորտի խնդիրների և դրանց լուծումների վերաբերյալ առաջարկությունները, ինչպես նաև օրենսդրական և գործնական հարթություններում առկա խնդիրների մասին այլ վերաբերելի զեկույցներ, ուսումնասիրություններ և այլ նյութեր:[[1]](#footnote-1)

1. **ՎԻՃԱԿԱԳՐԱԿԱՆ ՏՎՅԱԼՆԵՐ**

ՀՀ Ոստիկանության Ինֆորմացիոն կենտրոնում գրանցված ընտանիքում բռնության դեպքերի վերաբերյալ 2020-2021թթ. վիճակագրությունը, ինչպես նաև ընտանեկան բռնությունների վերաբերյալ քննված քրեական գործերով վիճակագրական տեղեկատվությունը 2019-2020 թվականների վերաբերյալ հետևյալն է՝

10. 2020թ․ ընթացքում քննվել է ընտանիքում բռնության 540 դեպք, որից՝ կենակցի կողմից-4, ամուսնու կողմից կնոջ նկատմամբ-366, կնոջ կողմից ամուսնու նկատմամբ-22, ծնողի կողմից զավակի նկատմամբ-43, զավակի կողմից ծնողի նկատմամբ-57,ընտանիքի այլ անդամների կողմից -48 դեպք։ Ընտանիքում բռնության 540 դեպքից ՝ 514-ը ֆիզիկական, 26-ը՝ հոգեբանական բռնության դեպքեր են։

 11.2020թ․ ընթացքում ՀՀ ոստիկանությունում ստացված ընտանիքում բռնության վերաբերյալ ահազանգերով ոստիկանության մասնագիտացված ստորաբաժանման ծառայողները 831 ահազանգով կայացրել են նախազգուշացում, իսկ 337-ով՝ անհետաձգելի միջամտության որոշում։

12. Ընտանիքում բռնության 540 դեպքից 150-ով հարուցվել են քրեական գործեր /որից՝ 39-ն ուղարկվել է դատարան, 111-ը՝ կարճվել է/, 390-ով քրեական գործ հարուցելը մերժվել է, որից՝ 389-ը՝ ՀՀ քր․դատ․ օր-ի 35-րդ հոդվածի 1-ին մասի 4-րդ կետով, 1-ը՝ ՀՀ քր․դատ օր-ի 35-րդ հոդվածի 1-ին մասի 4-րդ կետով, 1-ը՝ ՀՀ քր․դատ օր-ի 35-րդ հոդվածի 1-ին մասի 10-րդ կետով, 3-ը՝ ՀՀ քր․ դատ օր-ի 35-րդ հոդվածի 1-ին մասի 5-րդ կետով։

2021թ․ ընթացքում քննվել է ընտանիքում բռնության 472 դեպք, որից՝ ամուսնու կողմից կնոջ նկատմամբ-310, կնոջ կողմից ամուսնու նկատմամբ-8, ծնողի կողմից զավակի նկատմամբ-44, զավակի կողմից ծնողի նկատմամբ-53, ընտանիքի այլ անդամների կողմից-57 դեպք։ Ընտանիքում բռնության 472 դեպքից՝ 444-ը՝ ֆիզիկական, 27-ը՝ հոգեբանական, 1-ը՝ տնտեսական բռնության դեպքեր են։

13. 2021 թ․ ընթացքում ՀՀ ոստիկանությունում ստացված ընտանիքում բռնության վերաբերյալ ահազանգերով ոստիկանության մասնագիտացված ստորաբաժանման ծառայողները 528 ահազանգով կայացրել են նախազգուշացում, իսկ 544-ով՝ անհետաձգելի միջամտության որոշում։

Ընտանիքում բռնության 472 դեպքից, 101-ով հարուցվել են քրեական գործեր /որից՝ 21-ն ուղարկվել է դատարան, 80-ը կարճվել է/,371-ով քրեական գործ հարուցելը մերժվել է, որից՝ 368-ը՝ ՀՀ քր․դատ օր-ի 35-րդ հոդվածի 1-ին մասի 4-րդ կետով, 1-ը ՝ ՀՀ քր․դատ օր-ի 35-րդ հոդվածի 1-ին մասի 6-րդ կետով, 1-ը՝ ՀՀ քր․դատ օր-ի 35-րդ հոդվածի 1-ին մասի 13-րդ կետով, 1-ը՝ ՀՀ քր․դատ․օր-ի 37-րդ հոդվածի 1-ին մասով։

14**.** 2019 թվականի ընթացքում  ՀՀ քննչական կոմիտեի վարույթում քննվել է ընտանեկան բռնության վերաբերյալ 635 քրեական գործ, որից 8-ը՝ Կոմիտեի զինվորական քննչական գլխավոր վարչության վարույթում:

Ընտանեկան բռնության վերաբերյալ քննված 635 քրեական գործերից՝

* 14-ը վերաբերել է սպանությանը (ՀՀ քրեական օրենսգրքի 104-րդ հոդված),
* 2-ը` անզգուշությամբ մահ պատճառելուն (ՀՀ քրեական օրենսգրքի 109-րդ հոդված),
* 4-ը` ինքնասպանության հասցնելուն (ՀՀ քրեական օրենսգրքի 110-րդ հոդված)
* 11-ը` դիտավորությամբ առողջությանը ծանր վնաս պատճառելուն (ՀՀ քրեական օրենսգրքի 112-րդ հոդված),
* 12-ը` դիտավորությամբ առողջությանը միջին ծանրության վնաս պատճառելուն (ՀՀ քրեական օրենսգրքի 113-րդ հոդված),
* 51-ը` դիտավորությամբ առողջությանը թեթև վնաս պատճառելուն (ՀՀ քրեական օրենսգրքի 117-րդ հոդված),
* 338-ը` ծեծին (ՀՀ քրեական օրենսգրքի 118-րդ հոդված),
* 12-ը` ֆիզիկական ուժեղ ցավ կամ հոգեկան ուժեղ տառապանք պատճառելուն (ՀՀ քրեական օրենսգրքի 119-րդ հոդված),
* 1-ը` անզգուշությամբ առողջությանը ծանր վնաս պատճառելուն (ՀՀ քրեական օրենսգրքի 120-րդ հոդված),
* 1-ը` անզգուշությամբ առողջությանը միջին ծանրության վնաս պատճառելուն (ՀՀ քրեական օրենսգրքի 121-րդ հոդված),
* 2-ը` մարդուն առևանգելուն (ՀՀ քրեական օրենսգրքի 131-րդ հոդված),
* 1-ը` ազատությունից ապօրինի զրկելուն (ՀՀ քրեական օրենսգրքի 133-րդ հոդված),
* 68-ը՝ սպանության կամ առողջությանը ծանր վնաս պատճառելուն, կամ գույք ոչնչացնելու սպառնալիքին (ՀՀ քրեական օրենսգրքի 137-րդ հոդված),
* 1-ը՝ բռնաբարությանը (ՀՀ քրեական օրենսգրքի 138-րդ հոդված),
* 2-ը` սեքսուալ բնույթի բռնի գործողություններին (ՀՀ քրեական օրենսգրքի 139-րդ հոդված)
* 2-ը՝ սեռական հարաբերության կամ սեքսուալ բնույթի գործողություններին հարկադրելուն (ՀՀ քրեական օրենսգրքի 140-րդ հոդված),
* 14-ը` սեռական հարաբերությանը 16 տարին չլրացած անձի հետ կամ սեքսուալ բնույթի գործողություններ կատարելուն 16 տարին չլրացած անձի նկատմամբ (ՀՀ քրեական օրենսգրքի 141-րդ հոդված),
* 3-ը` անառակաբարո գործողություններ կատարելուն(ՀՀ քրեական օրենսգրքի 142-րդ հոդված)
* 1-ը` անձնական կամ ընտանեկան կյանքի մասին տեղեկություններ ապօրինի հավաքելուն, պահելուն, օգտագործելուն կամ տարածելուն (ՀՀ քրեական օրենսգրքի 144-րդ հոդված),
* 6-ը` ծնողներից կամ այն անձանցից, որոնց վրա դրված է երեխայի դաստիարակության և խնամքի պարտականությունը երեխային ապօրինի բաժանելուն կամ երեխային փոխելուն (ՀՀ քրեական օրենսգրքի 167-րդ հոդված),
* 13-ը` ծնողի կամ այլ մերձավոր ազգականի և երեխայի միջև տեսակցության իրականացմանը խոչընդոտելուն (ՀՀ քրեական օրենսգրքի 167.1-րդ հոդված),
* 2-ը` քաղաքացիական կացության ակտերի գրանցման մարմիններին սուտ տեղեկություններ հաղորդելուն (ՀՀ քրեական օրենսգրքի 169.1-րդ հոդված),
* 3-ը՝ երեխային դաստիարակելու պարտականությունը չկատարելուն կամ ոչ պատշաճ կատարելուն (ՀՀ քրեական օրենսգրքի 170-րդ հոդված),
* 14-ը` ծնողի կողմից երեխային պահելուց չարամտորեն խուսափելուն (ՀՀ քրեական օրենսգրքի 173-րդ հոդված)
* 3-ը` գույքը դիտավորությամբ ոչնչացնելուն կամ վնասելուն (ՀՀ քրեական օրենսգրքի 185-րդ հոդված)
* 33-ը` անհետաձգելի միջամտության որոշումը կամ պաշտպանական որոշումը դիտավորությամբ չկատարելուն (ՀՀ քրեական օրենսգրքի 353.1-րդ հոդված),
* 21-ը` ՀՀ քրեական օրենսգրքի այլ հոդվածներին:

Վերը նշված քրեական գործերով թվով 358 անձ ներգրավված են եղել որպես մեղադրյալներ, ընդ որում՝ 3 անձ եղել է 14-18 տարեկան, 129-ը՝ 18-35 տարեկան, 226-ը՝ 35 տարեկանից բարձր:

Ընտանիքում կատարված հանցագործություններից 13-ը եղել են մոր կողմից, 29-ը՝ հոր կողմից, 3-ը` խորթ հոր կողմից, 14-ը՝ եղբոր/քրոջ կողմից, 2-ը՝ տատի/պապի կողմից, 43-ը` զավակի կողմից (այդ թվում՝ որդեգրվածի), 6-ը՝ ամուսիններից կնոջ կողմից, 219-ը՝ ամուսիններից տղամարդու կողմից, 5-ը՝ թոռան կողմից, 15-ը՝ ամուսնու ծնողների կողմից, 8-ը՝ հարսի/փեսայի կողմից կատարված (Ներկայացված թվերի հանրագումարը կազմում է 357, ինչը պայմանավորված է այն հանգամանքով, որ քննվող 1 քրեական գործով անձն ունեցել է ընտանեկան երկու կարգավիճակ՝ պայմանավորված ընտանիքի տարբեր անդամների նկատմամբ արարքը կատարելով):

Նշված անձանցից 18-ը նախկինում եղել են դատապարտված:

Վարույթում գտնվող գործերով եղել են թվով 536 տուժողներ, որոնցից 39-ը՝ մինչև 12 տարեկան, 15-ը՝ 12-14 տարեկան, 13-ը՝ 14-16 տարեկան, 17-ը՝ 16-18 տարեկան, 193-ը՝ 18-35 տարեկան, 259-ը՝ 35 տարեկանից բարձր:

2019 թվականի ընթացքում ավարտվել է ընտանեկան բռնության վերաբերյալ 468 քրեական գործ: 326 քրեական գործի վարույթ կարճվել է, որոնցից 129-ը` արդարացման հիմքով, 197-ը` ոչ արդարացման հիմքով:

Մեղադրական եզրակացությամբ դատարան է ուղարկվել 128 քրեական գործ:

Բժշկական բնույթի հարկադրանքի միջոցներ կիրառելու վերաբերյալ դատարան է ներկայացվել 14 միջնորդություն: Կասեցվել է 33 քրեական գործով վարույթ, որից 18-ը` անձի հետախուզման մեջ գտնվելու հիմքով, 15-ը՝ այլ հիմքով:

2019 թվականի  ընթացքում միացվել են 61 քրեական գործեր:

Ըստ ենթակայության է ուղարկվել 8 քրեական գործ:

2019 թվականից փոխանցված գործերի հետ միասին անավարտ է մնացել ընդհանուր հաշվով 65 քրեական գործ:

 15. ՀՀ քննչական կոմիտեի վարույթում 2020 թվականի ընթացքում  քննվել է ընտանեկան բռնության վերաբերյալ 730 քրեական գործ:

Ընտանեկան բռնության վերաբերյալ 730 քրեական գործից՝

* 7-ը վերաբերվել է սպանությանը (ՀՀ քրեական օրենսգրքի 104-րդ հոդված),
* 3-ը` անզգուշությամբ մահ պատճառելուն (ՀՀ քրեական օրենսգրքի 109-րդ հոդված),
* 9-ը` ինքնասպանության հասցնելուն (ՀՀ քրեական օրենսգրքի 110-րդ հոդված),
* 1-ը՝ ինքնասպանության հակելուն (ՀՀ քրեական օրենսգրքի 111-րդ հոդված),
* 18-ը` դիտավորությամբ առողջությանը ծանր վնաս պատճառելուն (ՀՀ քրեական օրենսգրքի 112-րդ հոդված),
* 10-ը` դիտավորությամբ առողջությանը միջին ծանրության վնաս պատճառելուն (ՀՀ քրեական օրենսգրքի 113-րդ հոդված),
* 31-ը` դիտավորությամբ առողջությանը թեթև վնաս պատճառելուն (ՀՀ քրեական օրենսգրքի 117-րդ հոդված),
* 404-ը` ծեծին (ՀՀ քրեական օրենսգրքի 118-րդ հոդված),
* 13-ը` ֆիզիկական ուժեղ ցավ կամ հոգեկան ուժեղ տառապանք պատճառելուն (ՀՀ քրեական օրենսգրքի 119-րդ հոդված)
* 3-ը` անզգուշությամբ առողջությանը ծանր վնաս պատճառելուն (ՀՀ քրեական օրենսգրքի 120-րդ հոդված),
* 5-ը` մարդուն առևանգելուն (ՀՀ քրեական օրենսգրքի 131-րդ հոդված),
* 3-ը` ազատությունից ապօրինի զրկելուն (ՀՀ քրեական օրենսգրքի 133-րդ հոդված),
* 78-ը՝ սպանության կամ առողջությանը ծանր վնաս պատճառելուն, կամ գույք ոչնչացնելու սպառնալիքին (ՀՀ քրեական օրենսգրքի 137-րդ հոդված),
* 5-ը՝ բռնաբարությանը (ՀՀ քրեական օրենսգրքի 138-րդ հոդված),
* 4-ը` սեքսուալ բնույթի բռնի գործողություններին (ՀՀ քրեական օրենսգրքի 139-րդ հոդված),
* 1-ը՝ սեռական հարաբերության կամ սեքսուալ բնույթի գործողություններին հարկադրելուն (ՀՀ քրեական օրենսգրքի 140-րդ հոդված),
* 11-ը` սեռական հարաբերությանը 16 տարին չլրացած անձի հետ կամ սեքսուալ բնույթի գործողություններ կատարելուն 16 տարին չլրացած անձի նկատմամբ (ՀՀ քրեական օրենսգրքի 141-րդ հոդված),
* 5-ը` անառակաբարո գործողություններին (ՀՀ քրեական օրենսգրքի 142-րդ հոդված),
* 2-ը` անձնական կամ ընտանեկան կյանքի մասին տեղեկություններ ապօրինի հավաքելուն պահելուն, օգտագործելուն կամ տարածելուն (ՀՀ քրեական օրենսգրքի 144-րդ հոդված),
* 16-ը` ծնողի կամ այլ մերձավոր ազգականի և երեխայի միջև տեսակցության իրականացմանը խոչընդոտելուն (ՀՀ քրեական օրենսգրքի 167.1-րդ հոդված),
* 5-ը՝ խնամքը ստանձնելու նպատակով երեխայի առքը կամ ստանձնողի խնամքին հանձնելու նպատակով երեխայի վաճառքին (ՀՀ քրեական օրենսգրքի 168-րդ հոդված),
* 6-ը` քաղաքացիական կացության ակտերի գրանցման մարմիններին սուտ տեղեկություններ հաղորդելուն (ՀՀ քրեական օրենսգրքի 169.1-րդ հոդված),
* 2-ը՝ երեխային դաստիարակելու պարտականությունը չկատարելուն կամ ոչ պատշաճ կատարելուն (ՀՀ քրեական օրենսգրքի 170-րդ հոդված),
* 16-ը` ծնողի կողմից երեխային պահելուց չարամտորեն խուսափելուն (ՀՀ քրեական օրենսգրքի 173-րդ հոդված),
* 8-ը` գույքը դիտավորությամբ ոչնչացնելուն կամ վնասելուն (ՀՀ քրեական օրենսգրքի 185-րդ հոդված),
* 2-ը՝  գույքն անզգուշությամբ ոչնչացնելուն կամ վնասելուն (ՀՀ քրեական օրենսգրքի 186-րդ հոդված),
* 35-ը` անհետաձգելի միջամտության որոշումը կամ պաշտպանական որոշումը դիտավորությամբ չկատարելուն (ՀՀ քրեական օրենսգրքի 353.1-րդ հոդված),
* 27-ը` ՀՀ քրեական օրենսգրքի այլ հոդվածներին:

Վերը նշված քրեական գործերով 342 անձ ներգրավվել է որպես մեղադրյալ, ընդ որում՝ 2-ը եղել է 14-18 տարեկան, 116-ը՝ 18-35 տարեկան, 224-ը՝ 35 տարեկանից բարձր:

Ընտանիքում կատարված հանցագործություններից 13-ը եղել են մոր կողմից, 33-ը՝ հոր կողմից, 1-ը` խորթ մոր կողմից, 1-ը` խորթ հոր կողմից, 20-ը՝ եղբոր/քրոջ կողմից, 5-ը՝ տատի/պապի կողմից, 33-ը` զավակի կողմից (այդ թվում՝ որդեգրված), 12-ը՝ ամուսիններից կնոջ կողմից, 200-ը՝ ամուսիններից տղամարդու կողմից, 8-ը՝ թոռան կողմից, 5-ը՝ ամուսնու ծնողների կողմից, 14-ը՝ հարսի/փեսայի կողմից կատարված:

Նշված անձանցից 10-ը նախկինում եղել են դատապարտված:

Վարույթում քննված գործերով եղել է 597 տուժող, որից 53-ը՝ մինչև 12 տարեկան, 15-ը՝ 12-14 տարեկան, 17-ը՝ 14-16 տարեկան, 7-ը՝ 16-18 տարեկան, 218-ը՝ 18-35 տարեկան, 287-ը՝ 35 տարեկանից բարձր:

2020 թվականի ընթացքում ավարտվել է ընտանեկան բռնության վերաբերյալ 507 քրեական գործ:

358 քրեական գործի վարույթ կարճվել է, որից 126-ը` արդարացման հիմ­քով, 232-ը` ոչ արդարացման:

Մեղադրական եզրակացությամբ դատարան է ուղարկվել 144 քրեական գործ:

Բժշկական բնույթի հարկադրական միջոցներ կիրառլու համար դատարան է ուղարկվել 5 քրեական գործ:

Կասեցվել է 25 քրեական գործով վարույթ, որից 14-ը` անձի հետախուզման մեջ գտնվելու հիմքով, 11-ը՝ այլ:

2020 թվականի ընթացքում միացվել է 71 քրեական գործ, ըստ ենթակայության է ուղարկվել 16-ը, անավարտ է մնացել 111-ը:

**III. ԸՆՏԱՆԻՔՈՒՄ ԲՌՆՈՒԹՅԱՆ ԴԵՄ ՊԱՅՔԱՐԻ ԲՆԱԳԱՎԱՌՈՒՄ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՍՏԱՆՁՆԱԾ ՄԻՋԱԶԳԱՅԻՆ ՊԱՐՏԱՎՈՐՈՒԹՅՈՒՆՆԵՐԸ**

 16. Վերջին 25 տարիների ընթացքում, քննարկվող խնդրի վերաբերյալ ՄԱԿ-ի, Եվրոպայի խորհրդի, Եվրոպական Միության, Եվրոպայում անվտանգության և համագործակցության կազմակերպության և մի շարք միջպետական կազմակերպությունների մակարդակով հաստատվել են բազմաթիվ հռչակագրեր և հանձնարարականներ[[2]](#footnote-2) և երեք տարածաշրջանային, իրավական տեսանկյունից պարտադիր մեխանիզմներ (կոնվենցիաներ[[3]](#footnote-3)): Հետևաբար, ընտանիքում բռնության և կանանց նկատմամբ գենդերային բռնության արգելքը վերածվել է միջազգային սովորութային իրավունքի սկզբունքի[[4]](#footnote-4): Համապատասխան միջազգային փաստաթղթերում արձանագրվում է, որ թեև տղաներն ու տղամարդիկ նույնպես կարող են դառնալ ընտանիքում բռնության զոհ, սակայն բռնության այդ ձևը անհամամասնորեն ազդում է հենց կանանց և աղջիկների վրա: Ընտանիքում բռնության վերացումը կարևոր է ժողովրդավարական պետության զարգացման համար և պահանջում է իշխանությունների արձագանքը՝ արդյունավետ քաղաքականությունների իրականացման տեսքով:

 17. Հայաստանի Հանրապետությունը վավերացրել է տվյալ բնագավառում մարդու իրավունքների գրեթե բոլոր միջազգային կոնվենցիաները և պարտավորություններ ստանձնել դրանց պահանջներին ազգային օրենսդրության ու քաղաքականությունների համապատեսխանեցման ուղղությամբ: Հայաստանի կողմից վավերացված (ՄԱԿ-ի և ԵԽ-ի) կոնվենցիաների շարքում են` Կանանց նկատմամբ խտրականության բոլոր ձևերի վերացման մասին կոնվենցիան (CEDAW կոնվենցիա), Կանանց նկատմամբ բռնության բոլոր ձևերի վերացման կոնվենցիայի կամընտիր արձանագրություն (OP-CEDAW), Երեխայի իրավունքների մասին կոնվենցիա (CRC), Երեխայի իրավունքների մասին կոնվենցիայի կամընտիր արձանագրություն մանկավաճառության, երեխաների մարմնավաճառության և մանկական պոռնոգաֆիայի մասին (CRC-OP-SC), Խոշտանգումների և այլ դաժան, անմարդկային կամ նվաստացնող վերաբերմունքի ու պատժի մասին կոնվենցիա (CAT), Խոշտանգումների և այլ դաժան, անմարդկային կամ նվաստացնող վերաբերմունքի ու պատժի մասին կոնվենցիայի կամընտիր արձանագրություն (CAT-OP), Քաղաքական ու քաղաքացիական իրավունքների միջազգային դաշնագիր (CCPR), Տնտեսական, սոցիալական և մշակութային իրավունքների միջազգային դաշնագիր (CESCR), Հաշմանդամություն ունեցող անձանց մասին կոնվենցիա (CRPD), Մարդու իրավունքների և հիմնարար ազատությունների կոնվենցիա (ECHR) և դրան կից արձանագրություններ 1, 2, 3, 4, 5, 6, 7, 8, 11, 12, 14 և 16, Սեռական շահագործումից և սեռական բռնությունից երեխաներին պաշտպանության մասին ԵԽ կոնվենցիա (Լանզարոտեի կոնվենցիա)։ Հայաստանը ստորագրել է, սակայն դեռ չի վավերացրել Կանանց դեմ բռնության և ընտանեկան բռնության կանխարգելման և դրանց դեմ պայքարի ԵԽ կոնվենցիան: ՀՀ-ն ստորագրել է նաև Գործողությունների Պեկինի ծրագիրը և միացել ՄԱԿ-ի Հազարամյակների հռչակագրին: Թվարկված միջազգային իրավական գործիքներին միանալն արտահայտում է կառավարության կամքը՝ հետևողական և արդյունավետ պայքար մղելու ընտանիքում բռնության և կանանց նկատմամբ բռնության դեմ։ Ի լրումն, Հայաստանը պարտավոր է իրականացնել ՄԱԿ-ի կայուն զարգացման 2030 օրակարգը, որ հաստատվել է ՄԱԿ-ի բոլոր անդամ երկրների կողմից, 2015թ-ին (ԿԶՆ 5-ը վերաբերում է գենդերային հավասարության ապահովմանն ու կանանց հզորացմանը, թիրախ 5.2՝ պետական և մասնավոր ոլորտներում կանանց և աղջիկների նկատմամբ բռնության բոլոր ձևերի վերացում) և նախաձեռնել է ԿԶՆ-ների իրականացման կամավոր ազգային դիտարկում[[5]](#footnote-5): ՄԱԿ-ի պաշտոնական կայքէջում հրապարակված [զեկույցը](https://sustainabledevelopment.un.org/content/documents/26318Armenia_VNRFINAL.pdf) ներկայացնում է Կայուն զարգացման նպատակների իրականացման ուղղությամբ Հայաստանի նախաձեռնած քայլերը 2018 - 2020 թվականների ժամանակահատվածում: Այն բաղկացած է խմբավորված հետևյալ հինգ բաժիններից՝ մարդկային կապիտալի զարգացում, ենթակառուցվածքների մատչելիության և տնտեսական զարգացման ապահովում, կոռուպցիայի դեմ պայքար, մարդու իրավունքների պաշտպանություն և արդարություն, շրջակա միջավայրի պաշտպանություն և կլիմայի փոփոխության դեմ պայքար, համագործակցություն հանուն կայուն զարգացման նպատակների կենսագործման:

 18. Վերը շարադրված միջազգային փաստաթղթերի շրջանակներում մշտադիտարկում իրականացնող մարմինները Հայաստանի Հանրապետությունում ընտանիքում բռնության դեմ տարվող պայքարի առնչությամբ ներկայացրել են մի շարք դիտողություններ և առաջարկություններ։ Մասնավորապես, Մարդու իրավունքների խորհրդի կողմից իրականացված համընդհանուր պարբերական դիտարկման 2-րդ շրջափուլում Հայաստանը համաձայնել է իրականացնել գենդերային բռնությանը և ընտանիքում բռնությանը վերաբերող մի շարք հանձնարարականներ, ներառյալ Կանանց նկատմամբ բռնության և ընտանեկան բռնության կախնխարգելման և դրանց դեմ պայքարի ԵԽ կոնվենցիայի վավերացման հանձնարարականը[[6]](#footnote-6), ընտանիքում բռնությունը քրեականացնող և տուժած անձանց պաշտպանությունը ապահովող համակողմանի առանձին օրենքի ընդունման հանձնարարականը[[7]](#footnote-7) և ընտանիքում բռնության և գենդերային բռնության դեմ պայքարի ընդլայնման և ընտանիքում բռնությունից տուժած անձանց պաշտպանությունն ամրապնդելու հանձնարարականները[[8]](#footnote-8):

**IV. ԸՆՏԱՆԻՔՈՒՄ ԲՌՆՈՒԹՅԱՆ ԴԵՄ ՊԱՅՔԱՐԻ ՌԱԶՄԱՎԱՐՈՒԹՅԱՆ ԳԵՐԱԿԱ ՈՒՂՂՈՒԹՅՈՒՆՆԵՐԸ ԵՎ ՆՊԱՏԱԿՆԵՐԸ**

19. Սույն ռազմավարության գերակա ուղղություններն են.

**Գերակա ուղղություն 1**. Ընտանիքում բռնության դեմ պայքարի օրենսդրության կատարելագործում և ինստիտուցիոնալ մեխանիզմների հզորացում։

 **Գերակա ուղղություն 2.** Ընտանիքում բռնության կանխարգելում. պետական և տարածքային կառավարման, տեղական ինքնակառավարման մարմինների, բնակչության հետ անմիջական կապի մեջ գտնվող կառուցների, կազմակերպությունների միջև համագործակցային հարաբերությունների ամրապնդում, նրանց կարողությունների հզորացում և ընտանիքում բռնության վերաբերյալ իրազեկվածության բարձրացում։

**Գերակա ուղղություն 3.** Ընտանիքում բռնության ենթարկված անձանց պաշտպանություն և աջակցություն։

 **ԳԵՐԱԿԱ ՈՒՂՂՈՒԹՅՈՒՆ 1. Ընտանեկան բռնության դեմ պայքարի օրենսդրության կատարելագործում։**

**20. Նպատակ 1.** «Ընտանիքում բռնության կանխարգելման, ընտանիքում բռնության ենթարկված անձանց պաշտպանության և ընտանիքում համերաշխության վերականգնման մասին» օրենքի և կից ենթաօրենսդրական դաշտի կատարելագործում

*20.1.Ծառայություններ մատուցող կազմակերպությունների կարգավիճակի հստակեցում*

* + 1. Օրենքի 4-րդ հոդվածի 1-ին մասի 2-րդ կետի համաձայն՝ Աջակցության կենտրոնի կարգավիճակ ունի միայն պետական կազմակերպությունը, մինչդեռ ներկայումս հասարակական կազմակերպության կարգավիճակով գործում են աջակցության կենտրոններ, որոնք քաջատեղյակ են ոլորտի առանձնահատկություններին, ունեն ընտանիքում բռնության դեպքերով աշխատելու կազմակերպական, նյութական և մարդկային (մասնագիտական) ռեսուրսներ, բռնության ենթարկված անձանց տրամադրում են աջակցություն՝ ընդհուպ ապահովելով ժամանակավոր կացարանով: Սակայն, պետության հետ հարաբերություններում այդ կենտրոնները չեն օգտվում Օրենքով սահմանված երաշխիքներից, օրինակ` իրավասու չեն դիմելու դատարան՝ պաշտպանության միջոց հայցելու պահանջով կամ հնարավորություն չունեն համապատասխան դեպքերում որոշում կայացնել անձին պետության ապաստարանում տեղավորելու մասին և այլն: Անհրաժեշտ է վերանայել օրենսդրական բացերը և որդեգրել պետություն-հասարակական կազմակերպություն արդյունավետ համագործակցությունը և գործառույթների պատվիրակման մեխանիզմն ապահովող դրույթներ։
	1. *Պաշտպանության միջոցների կատարելագործում*
		1. Օրենքի 12- րդ հոդվածը սահմանում է, որ անչափահաս կամ անգործունակ անձի նկատմամբ պաշտպանության միջոցներ չեն կիրառվում։ Պրակտիկայի ուսումնասիրությունը վկայում է, որ այս կարգավորումը էականորեն սահմանափակում է բռնության ենթարկվող անձին պաշտպանելու օրինական հնարավորությունները։ Բացի այդ` կարևոր է ընդգծել, որ «Հաշմանդամություն ունեցող անձանց իրավունքների մասին» ՄԱԿ-ի կոնվենցիայի 12-րդ հոդվածի համաձայն` հաշմանդամություն ունեցող անձինք մյուսների հետ հավասար հիմունքներով ունեն իրավունակություն կյանքի բոլոր ոլորտներում: ՄԱԿ-ի «Հաշմանդամություն ունեցող անձանց իրավունքների մասին» կոնվենցիայի թիվ 1 (2014) ընդհանուր մեկնաբանության համաձայն՝ իրավական գործունակության մերժումը չպետք է հիմնված լինի այնպիսի անձնական հատկությունների վրա, ինչպիսիք են՝ սեռը, ռասան կամ հաշմանդամություն ունենալը, եւ դա չպետք է ունենա մարդուն այլ կերպ վերաբերվելու նպատակ կամ ազդեցություն: ՄԱԿ-ի Մարդու իրավունքների հարցերով գերագույն հանձնակատարը հաշմանդամության հիմքով անձանց քրեական պատասխանատվությունից ինքնաբերաբար ազատելը համարել է խտրական և անօրինական։[[9]](#footnote-9) Միևնույն ժամանակ, մինչև 16 տարեկան անչափահասների դեպքում օբյեկտիվ բարդություններ են առաջանում որոշ սահմանափակումների կիրառման համատեքստում, հատկապես իր բնակության վայրից հեռացնելու։ Ի լրումն, եթե այդ տարիքի անձի կողմից կիրառված բռնությունը վտանգավորության այնպիսի աստիճան ունենա, որ նախատեսված լինի քրեական օրենսգրքով, ապա նա կենթարկվի քրեաիրավական ներգործության։ Եթե ոչ, ապա հնարավոր են այդպիսի արարքի փաստացի հանգամանքները և հանրային վտանգավորությունը գիտակցելու հետ կապված խնդիրներ։ Հաշվի առնելով վերոշարադրյալը՝ անհրաժեշտ է վերացնել խնդրո առարկա սահմանափակումը՝ ապահովելով 16-18 տարեկան անչափահաս և անգործունակ անձանց նկատմամբ պաշտպանության միջոցների կիրառման գործնական նախապայմանները՝, այդ թվում` իրենց բնակության վայրից հեռացվելու դեպքում ժամանակավոր կացարան տրամադրելու հարցը։
		2. Նախազգուշացման որոշումների մասով առկա խնդիրն այն է, որ Օրենքի 7-րդ հոդվածի 6-րդ մասի համաձայն՝ նախազգուշացում կիրառելու մասին որոշումը ենթակա է բողոքարկման դրա մասին իրազեկելուց հետո մեկ ամսվա ընթացքում։ Քանի որ ոստիկանության որոշումները վարչական ակտեր են, բողոքարկումները կարգավորվում են «Վարչարարության հիմունքների և վարչական վարույթի մասին» ՀՀ օրենքով, որով նախատեսվում է բողոքարկվելու դեպքում որոշման կասեցում։ Այս կարգավորման հետևանքով գործնականում հնարավոր է իրավիճակ, երբ նախազգուշացման որոշումը խախտվի առանց իրավախախտի համար հետևանքների, քանի որ իրավական ուժ չի ունենա։ Հետևաբար, անհրաժեշտ է նախատեսել բողոքարկման դեպքում դրա կասեցման բացառում։
		3. Վերանայման անհրաժեշտություն ունեն նաև Օրենքից բխող ենթաօրենսդրական ակտերը։ Հիշատակման է արժանի հատկապես ՀՀ կառավարության 2019 թվականի հոկտեմբերի 10-ի «Ընտանիքում բռնության դեպքերի կենտրոնացված հաշվառման կարգը սահմանելու մասին» N 1381 – Ն որոշումը։ Գործող կարգը չափազանց խրթին է և չի ապահովում բոլոր պատկան մարմինների կողմից տվյալների ստանդարտացված հավաքագրում։ Բացի այդ` գործող որոշումը չի արտացոլում անձնական տվյալների պաշտպանության առաջնահերթությունը։ Ուստի, առաջարկվում է ներդնել միասնական էլեկտրոնային հարթակ՝ տվյալների հավաքագրումը առավել պարզ, արդյունավետ դարձնելու նպատակով։ Տվյալների հավաքագրումը պետք է իրականացվի ԿՆԽՎ Կոմիտեի 35-րդ ընդհանուր հանձնարարականին համահունչ[[10]](#footnote-10): Ընտանիքում բռնության վերաբերյալ հաղորդում ներկայացված դեպքերի մասին տվյալները պետք է բացվեն ըստ բռնություն գործադրած և բռնության ենթարկված անձանց սեռի և տարիքի, նրանց միջև կապի բնույթի, բռնության տեսակի և բնակության վայրի և կարևոր այլ գործոնների (օրինակ` հաշմանդամություն ունեցող անձի կարգավիճակը, հոգեկան առոջություն ունեցող անձի կարգավիճակը, աշխատանք ունենալու հանգամանքը): Հարկ է նաև երաշխավորել, որ տվյալների դասակարգերը ներդաշնակեցված լինեն դատաիրավական ամբողջ համակարգում (ոստիկանություն, քննչական կոմիտե, դատախազություն, դատարաններ): Ավելին, պետք է հատուկ ուշադրություն դարձվի անձնական տվյալների պաշտպանությանը, որը պետք է համահունչ լինի Հայաստանի կողմից վավերացված Անձնական տվյալների ավտոմատացված մշակման դեպքում անհատների պաշտպանության մասին Եվրոպայի խորհրդի կոնվենցիային, ԿՆԽՎ Կոմիտեի 35-րդ ընդհանուր հանձնարարականին[[11]](#footnote-11), ԳՐԵՎԻՈ-ի զեկույցներում պարզաբանված պահանջներին[[12]](#footnote-12) և «Անձնական տվյալների պաշտպանության մասին» օրենքին:
		4. Կարևոր խնդիր է բժշկական հաստատություններ դիմած և ընտանիքում բռնության ենթարկված անձանց վերաբերյալ այդ հաստատությունների կողմից այլ մարմիններին, հատկապես իրավապահ մարմիններին, տեղեկություններ փոխանցելու իրավաչափության պայմանների կանոնակարգումը։ Այս ոլորտը հատկապես զգայուն է և հավասարակշռված կարգավորման կարիք ունի, քանի որ խոսքը վերաբերում է բժշկական գաղտնիքի հրապարակմանը։ Ոլորտին հավասարակշռված կարգավորում տալու նպատակով նախատեսվում է բարեփոխել ՀՀ առողջապահության նախարարի 2019 թվականի հոկտեմբերի 29-ի N 3177-Ա հրամանով հաստատված «Ընտանիքում բռնության արդյունքում բժշկական օգնության դիմած անձանց վերաբերյալ տեղեկության գրանցման և հաղորդման կարգ»-ը։
		5. Ընտանիքում բռնության դեմ պայքարի գործում անկյունաքարային նշանակություն ունեն Ոստիկանության գործառույթները, որոնց պատշաճ իրավական կարգավորումը այս ռազմավարության առաջնահերթություններից է։ Այս համատեքստում նախատեսվում է լրամշակել ընտանիքում բռնության անմիջականորեն սպառնացող վտանգի գնահատման չափորոշիչների, ինչպես նաև անհետաձգելի միջամտության և պաշտպանական որոշումների կատարման նկատմամբ հսկողության վերաբերյալ իրավական ակտերը՝ դրանց միջազգային չափանիշների համապատասխանեցման և գործնականում ի հայտ եկած բացերը լրացնելու նպատակով։
1. **Նպատակ 2.** Քրեական և քրեադատավարական օրենսդրության կատարելագործում
	1. Քրեական և քրեադատավարական օրենսդրության տեսանկյունից շարունակում է խնդրահարույց մնալ մասնավոր մեղադրանքի գործերով տուժողի բողոքի բացակայության դեպքում քրեական գործի հարուցումը մերժելը, իսկ տուժողի և հանցավորի միջև հաշտություն կնքվելու դեպքում քրեական գործը կարճելը։ Օրենքին կից ընդունված փոփոխությունների փաթեթով սահմանվեց առանձին պայմաններում ընտանիքում բռնության մասնավոր մեղադրանքի գործերը հանրային մեղադրանքի կարգով քննելու հնարավորությունը անգամ տուժողի և մեղադրյալի հաշտվելու և բողոքը հետ վերցնելու պարագայում։ Այս փոփոխությունը կատարվեց տուժողներին պաշտպանելու գործառույթը պատշաճ իրականացնելու, միջազգային և տեղական կազմակերպությունների կողմից ահազանգված՝ տուժողի՝ բռնություն գործադրած անձի հետ հաշտվելու (այդ թվում՝ հաշտությանը տարբեր անհատների կողմից հակելու) և արդյունքում բռնարարի՝ պատասխանատվությունից խուսափելու պրակտիկային համաչափ արձագանքելու համար։[[13]](#footnote-13) Այնուամենայնիվ, ընտրված ձևաչափը (տուժողի բողոքի բացակայության դեպքում գործի հարուցումը, եթե անձն իր անօգնական վիճակի կամ ենթադրյալ հանցանք կատարողից կախվածության մեջ լինելու փաստի ուժով չի կարող պաշտպանել իր իրավաչափ շահերը) ամբողջովին չի ապահովում տուժողի պաշտպանությունն ու հանցավորի պատասխանատվության անխուսափելիությունը։ Այն նաև շեշտը դնում է տուժողի դրության վրա, մինչդեռ միջազգային չափանիշները խորհուրդ են տալիս հանրային մեղադրանքի կարգով գործի հարուցումը պայմանավորել ոտնձգողի վարքագծով։[[14]](#footnote-14) Այս համատեքստում վտանգավոր է վերը ներկայացված վիճակագրությունը, որի համաձայն քրեական գործի հարուցումը մերժելու մասին որոշումները շուրջ 98% դեպքերում կայացվել են ՀՀ քրեական դատավարության օրենսգրքի 35-րդ հոդվածի 1-ին մասի 4-րդ կետի հիմքով, այն է՝ (սույն օրենսգրքով նախատեսված դեպքերում բացակայում է դիմողի բողոքը։ Ըստ դատախազության տրամադրած տվյալների, քննարկվող՝ ՀՀ քրեական դատավարության օրենսգրքի 183-րդ հոդվածի 4-րդ մասի հիման վրա 2019 թվականի ընթացքում քրեական գործ է հարուցվել 25 դեպքում, մինչդեռ 62 դեպքում գործի հարուցումը մերժվել է հենց տուժողի բողոքի բացակայության հիմքով։ Քննարկման առարկա հարցի վերաբերյալ առկա են Հայաստանի Հանրապետությանն ուղղված միջազգային հանձնարարականներ։ Մասնավորապես, Հայաստանի չորրորդ պարբերական հաշվետվության (2017[[15]](#footnote-15)) վերաբերյալ իր եզրափակիչ դիտարկումներում ՄԱԿ-ի խոշտանգումների դեմ հանձնաժողովը (CAT) արտահայտել է իր մտահոգությունը առ այն, որ Հայաստանում «ընտանեկան բռնությունը տարածված է և հաճախ տուժածները չեն բողոքում նման բռնությունը արդարացնող գենդերային կարծրատիպերի պատճառով, իսկ իրավապահների կողմից պատշաճ քննություն չի իրականացվում (...), որ քննություն կարող է սկսվել միայն տուժողի կողմից ներկայացված բողոքի հիման վրա և, որ նման բողոքները, հազվադեպ բացառություններով, հետ են վերցվում տուժողների կողմից՝ բռնարարների հետ հաշտեցման արդյունքում: Ի հավելումն, Կանանց նկատմամբ խտրականության վերացման ՄԱԿ-ի կոմիտեն (ԿՆԽՎԿ) պետությանն ուղղված հանձնարարականների շարքում ընդգծել է. «դասակարգել կանանց նկատմամբ բռնությունը, ներառյալ ընտանեկան բռնությունը որպես հանրային մեղադրանքի գործեր, որ պահանջում են ի պաշտոնե հետապնդում և մեղադրանքի ներկայացում»։ Ընտանիքում բռնության դեպքերի ի պաշտոնե քննության պահանջը բխում է նաև Մարդու իրավունքների եվրոպական դատարանի նախադեպային պրակտիկայից (Օփուզն ընդդեմ Թուրքիայի, Բեվաքուան և Ս.-ն ընդդեմ Բուլղարիայի), որի համաձայն անհրաժեշտության դեպքում, իշխանությունները պարտավորեն ի պաշտոնե դիմել գործողությունների, նույնիսկ դեմ գնալով տուժած անձի արտահայտված ցանկությանը:[[16]](#footnote-16) Դատարանը նաև նշել է, որ մասնավոր մեղադրանքը չի ապահովում ընտանեկան բռնության դեպքերի պատշաճ քննության երկրի պարտավորությունների կատարումը։[[17]](#footnote-17)

 Հաշվի առնելով վերոշարադրյալը՝ նախատեսվում է ընտանիքում բռնության բոլոր դեպքերը քննել հանրային մեղադրանքի կարգով և այդպիսով վերացնել հաշտության հիմքով քրեական գործի կարճման պրակտիկան։

* 1. Մեկ այլ կարևոր հիմնախնդիր է ընտանիքում բռնության համար չափազանց մեղմ պատժատեսակների և պատժաչափերի կիրառումը, ինչը չի նպաստում ընտանիքում բռնության կանխարգելմանը և չի ապահովում բռնության ենթարկված անձանց իրավունքների պաշտպանությունն ու բռնարարքի համար արդարացի քրեական պատասխանատվությունը։[[18]](#footnote-18) Ուստի, կարևոր լրացում պետք է լինի քրեական օրենսգրքում ընտանիքում բռնությունը որպես պատասխանատվությունը և պատիժը ծանրացնող հանգամանք դիտարկելը։
	2. Քրեական օրենսգրքում անհրաժեշտ է կատարել նաև այլ լրացումներ և փոփոխություններ՝ ընտանիքում բռնության ենթարկված անձանց իրավունքների քրեաիրավական պաշտպանությունը միջազգային չափանիշներին[[19]](#footnote-19) համապատասխանեցնելու նպատակով՝ քրեականացնել ընտանիքում բռնության բոլոր տեսակները՝ ներառյալ հոգեբանական բռնությունը, հետամտումը, հարկադրական ամուսնությունը, վերացնել տուժողի կողմից հակաբարոյական վարքագիծը՝ որպես հանցակազմը մեղմացնող հանգամանք, բռնաբարության հանցակազմի նկարագրությունը համապատասխանեցնել միջազգային չափանիշներին և այլ բարեփոխումներ:[[20]](#footnote-20)

**Գերակա ուղղություն 2.**

1. **Նպատակ 2.1.** Ընտանիքում բռնության կանխարգելման և ընտանիքում բռնության ենթարկված անձանց պաշտպանության գործառույթներ իրականացնող մարմինների միջև համագործակցության ամրապնդում և բազմամասնագիտական արձագանքման հիմնում․

Չնայած Օրենքի ընդունումից հետո արձանագրված կարևոր առաջընթացին` ընտանիքում բռնության դեմ պայքարի բնագավառում միջգերատեսչական արդյունավետ համագործակցությունը պահանջում է լրացուցիչ ջանքեր։[[21]](#footnote-21) Այս նպատակով նախատեսվում է՝

* 1. Ձևավորել ընտանիքում բռնության դեպքերին Երևան քաղաքի և մարզային միջգերատեսչական արձագանքման մեխանիզմ (առանձնակի ուշադրություն դարձնելով առավել բարդ դեպքերին), այդ թվում` բարելավել ռիսկերի գնահատման և կառավարման մեխանիզմները[[22]](#footnote-22), որի մաս կկազմեն ոստիկանության և իրավապահ համակարգի այլ ներկայացուցիչները, ինչպես նաև այլ համապատասխան մասնագետները[[23]](#footnote-23) (առողջապահություն, երեխաների պաշտպանության ծառայություններ, «այդ թվում՝ Խնամակալության և հոգաբարձության մարմիններ (հանձնաժողովներ)» սոցիալական ծառայություններ և այլն): Երևանի քաղաքապետարանի, ինչպես նաև մարզպետարանների և համայնքապետարանի ոլորտային աշխատակիցների և ընտանիքում բռնության ենթարկված անձանց աջակցություն տրամադրող կառույցների մասնակցությամբ համագործակցային ցանցի համակարգումը իրականացնելու համար կձևավորվեն Երևանի քաղաքապետին, իսկ մարզերում՝ մարզպետին կից «Ընտանիքում բռնության դեպքերի միջգերատեսչական աշխատանքային խմբեր», որի գործունեությունը կսահմանվի Երևանի քաղաքապետի, իսկ մարզերում՝ մարզպետի համապատասխան որոշմամբ։ «Ընտանիքում բռնության դեպքերի միջգերատեսչական աշխատանքային խմբերը» տարին առնվազն 3-4 նիստ/խորհրդակցություն պետք է հրավիրեն, որտեղ կքննրակվեն ընտանիքում բռնության կանխարգելմանն ուղղված աշխատանքները, առկա առավել բարդ դեպքերը և դրանց լուծմանն ուղղված միջոցառումները։ Երևանի քաղաքապետը և մարզպետարնները յուրաքանչյուր կիսամյակ «Ընտանիքում բռնության դեպքերի միջգերատեսչական աշխատանքային խմբի կողմից իրականացված աշխատանքների վերաբերյալ հաշվետվությունները ներկայացնում են ՀՀ տարածքային կառավարման և ենթակառուցվածքների և ՀՀ աշխատանքի և սոցիալական հարցերի նախարարություններին։
	2. Մշակել և տարածել ընտանիքում բռնությանն արդյունավետ միջգերատեսչական արձագանքման ուղեցույցեր[[24]](#footnote-24), ինչը կբարձրացնի մասնագետների՝ բազմամասնագիտական արձագանքման վերաբերյալ իրազեկվածությունը, կհզորացնի կարողությունները և նրանց աշխատանքը կդարձնի առավել արդյունավետ և համակարգված։
	3. Իրականացնել մարզային հանդիպումներ և քննարկումներ՝ ընտանիքում բռնության կանխարգելման, ընտանիքում բռնության ենթարկված անձանց պաշտպանության և աջակցության գործառույթներ իրականացնող մարմինների ներկայացուցիչների մասնակցությամբ՝ տեղում հիմնահարցերին և մարտահրավերներին ծանոթանալու և արձագանքման միասնական մոտեցում ձևավորելու նպատակով:
	4. Կատարելագործել և ամրապնդել համագործակցությունը ը նտանիքում բռնության ենթարկված անձանց աջակցության կենտրոնների աշխատակիցների և Ոստիկանության՝ ընտանիքում բռնության դեմ պայքարի տարածքային մասնագիտացված ստորաբաժանումներ միջև։ Այս համատեքստում նախատեսվում է ձեռնարկել ոլորտում պրակտիկայի ներդաշնակեցմանը և համակարգմանը նպաստող քայլեր՝ այդ թվում ոստիկանից և սոցիալական աշխատողից բաղկացած մոբիլ խմբերի կիրառումը։
1. **Նպատակ 2.2.** Պետական և տարածքային կառավարման, տեղական ինքնակառավարման մարմինների, բնակչության հետ անմիջական կապի մեջ գտնվող կառուցների, կազմակերպությունների մասնագետների կարողությունների հզորացում և իրազեկման բարձրացում

Սույն նպատակի շրջանակներում նախատեսվում է՝

* 1. Մշակել վերապատրաստման դասընթաց սոցիալական աշխատողների համար։ Մշակվելուց հետո ՀՀ աշխատանքի և սոցիալական հարցերի նախարարությունը պետք է հաստատի և ընդունի վերապատրաստման ձեռնարկը` որպես ընտանիքում բռնության դեպքերը վարող սոցիալական աշխատողների պարտադիր (նախնական և աշխատանքի ընթացքում) վերապատրաստման մաս` ներառելով ազդեցությունը գնահատելու թեստեր և կատարողականը մշտադիտարկելու մեթոդներ:
	2. ԱՀԿ ուղեցույցերի[[25]](#footnote-25) հիման վրա մշակել վերապատրաստման դասընթաց և ուսումնական ձեռնարկ առողջապահական ծառայություններ մատուցողների համար, որը հաջորդիվ կօգտագործվի նրանց պարտադիր վերապատրաստումների ընթացքում: ՀՀ առողջապահության նախարարությունը պետք է հաստատի և ընդունի վերապատրաստման ձեռնարկը` որպես ընտանիքում բռնության դեպքերի հետ ամենօրյա պրակտիկայում հնարավոր առնչություն ունեցող առողջապահական ծառայություններ մատուցողների պարտադիր վերապատրաստման մաս` ներառելով ազդեցությունը գնահատելու թեստեր և կատարողականը մշտադիտարկելու մեթոդներ:
	3. «Ուսուցիչների վերապատրաստումներում ներառել բռնության կանխարգելման վերաբերյալ թեմաներ»։
	4. Կազմակերպել Երևանում և յուրաքանչյուր մարզում սոցիալական աշխատողների համար դասընթացավարների վերապատրաստում (ԴՎ), որի շնորհիվ նրանք կկարողանան կազմակերպել Երևանի քաղաքապետարանի աշխատակազմի երեխաների և սոցիալական պաշտպանության վարչության և մարզպետարանների՝ Ընտանիքի, կանանց և երեխանների իրավունքների պաշտպանության բաժինների՝ իրենց գործընկերների վերապատրաստումն աշխատավայրում: Վերապատրաստման ձեռնարկը կլինի նույնը, ինչ ընդունել և հաստատել է ՀՀ աշխատանքի և սոցիալական հարցերի նախարարությունը:
	5. Կազմակերպել յուրաքանչյուր մարզում մեկական առողջապահական ծառայություններ մատուցողների համար դասընթացավարների պարտադիր վերապատրաստում։ Վերապատրաստման ուսումնական ծրագիրը և ձեռնարկը կլինեն նույնը, ինչ ընդունել և հաստատել է ՀՀ առողջապահության նախարարությունը:
	6. Կազմակերպել Հայաստանի տարածքում գործող կյանքի դժվարին իրավիճակում հայտնված երեխաների ցերեկային խնամքի 6 կենտրոններում աշխատող սոցիալական աշխատողների և հոգեբանների պարտադիր վերապատրաստում (ԴՎ): Սոցիալական աշխատողների վերապատրաստումը պետք է իրականացվի ՀՀ աշխատանքի և սոցիալական հարցերի նախարարության հաստատած վերապատրաստման ձեռնարկով, իսկ հոգեբանների վերապատրաստումը պետք է իրականացնեն ընտանիքում բռնության դեպքերով աշխատող մասնագետները, որոնք ունեն հետտրավմատիկ սթրեսային խանգարման (ՀՏՍԽ) մասին գիտելիքներ:
	7. Կազմակերպել դասընթացավարների պարտադիր վերապատրաստում (ԴՎ) ոստիկանության համար: Վերապատրաստումը պետք է իրականացվի ՀՀ Ոստիկանության կողմից ընդունած և հաստատած վերապատրաստման ուսումնական ծրագրով:
	8. Կազմակերպել վերը նշված մասնագետների, ինչպես նաև դատավորների, դատախազների և քննիչների պարտադիր վերապատրաստում:
	9. Աշակերտների համար մշակել (հանրակրթական ծրագրի) թեմաներ, որոնք նվիրված են ընտանիքում բռնության անթույլատրելիության հարցերին ` դրանք ներառելով «Առողջ ապրելակերպ», «Կենսաբանություն» և «Հասարակագիտություն» առարկաների ուսումնամեթոդական ծրագրերում

23.10.Իրականացնել իրազեկման ծրագրեր, որոնք ընդգրկում են ընտանիքում բռնության մասին գովազդային նյութեր հեռուստատեսության և ռադիոյի համար, տեղեկատվության տարածում ընտանիքում բռնության ենթարկված անձանց աջակցության ծառայություններ մատուցող կենտրոնների միջոցով։

23.11.ՀՀ տարածքում գործող հանրակրթական դպրոցներում ՀՀ ոստիկանության անչափահասների գործերով և ընտանիքում բռնության կանխարգելման բաժանմունքների տեսուչների կողմից զրույց-զեկույցների անցկացում:

* 1. ՀՀ ոստիկանության լրատվական ծառայության միջոցով ընտանիքում բռնության երևույթի, արձանագրված դեպքերի լուսաբանում և ոստիկանության իրավասու ծառայողների լիազորությունների ներկայացում:

**Գերակա ուղղություն 3.**

1. **Նպատակ 3.1** Ընտանիքում բռնության ենթարկված անձանց պաշտպանության և աջակցության մեխանիզմների ներդնում և հզորացում

Ընտանիքում բռնության ենթարկված անձանց աջակցության կառուցակարգերի հիմքը դրվել է օրենքով։ Այնուամենայնիվ, օրենքի պահանջների լիարժեք կատարման և բռնության ենթարկված անձանց համակողմանի աջակցության ապահովման համար պետությունը նախատեսում է ներդնել լրացուցիչ ջանքեր։ Մասնավորապես, այս բնագավառում հիմնական խնդիրներն են հասանելի աջակցության կենտրոնների և ապաստարանների քանակը, միասնական թեժ գծի բացակայությունը, ապաստարաններում տեղավորված երեխաների համար կրթության ապահովումը և այլն։ Հասցեագրելով վերը նշված խնդիրները՝ նախատեսվում է՝

* 1. Ընտանիքում բռնության դեմ պայքարի հարցերով միասնական թեժ գծի գործարկում, որի միջոցով հնարավորինս կապահովվի ընտանիքում բռնության դեմ պայքարի վերաբերյալ պետության կողմից մատուցվող ծառայությունների մատչելիությունը և հասանելիությունը: Անվճար թեժ գիծը սպասարկելու են հատուկ վերապատրաստում անցած աշխատակիցներ, որոնք կտրամադրեն տեղեկատվություն, խորհրդատվություն, ճգնաժամային աջակցություն և կոնֆիդենցիալ եղանակով անհատական հանդիպման համար կուղղորդեն աջակցության կենտրոններ, տեղական/մարզային ծառայություններ կամ պետական հաստատություններ` պատշաճ ուշադրություն դարձնելով զանգահարողների անանունությանը՝ միջազգային չափանիշներին համահունչ:
	2. Պետական աջակցությամբ ընտանիքում բռնության ենթարկված անձանց աջակցության կենտրոնների ծառայությունների մատուցման ապահովում ՀՀ բոլոր մարզերում և Երևանում, տրամադրվող ծառայությունների բարելավում։
	3. Պետական աջակցությամբ ապաստարանների հասանելիության ապահովում և ապաստարաններում բնակվող երեխաներին տրամադրվող ծառայությունների բարելավում։
	4. Ընտանիքում բռնության ենթարկված, մասնավորապես` հաշմանդամություն ունեցող երեխաներին և անձանց տրամադրվող ծառայությունների մատչելիության և որակի բարելավում։
	5. Նպաստել ընտանեկան բռնության հարցերով հեռախոսային (SafeYou) հավելվածի տարածմանը, որը կբարելավի ընտանեկան բռնության տուժողների կապն աջակցության կենտրոնների և ծառայությունների հետ․ արդյունքում առավել հասանելի կլինեն աջակցության կենտրոնների ու ծառայությունների, ինչպես նաև ոստիկանության, ընտանիքում բռնության կանխարգելման հարցերով զբաղվող հասարակական կազմակերպությունների հետ հաղորդակցումն ու կապը։
	6. Բարելավվել և ընդլայնել տուժողներին տրամադրվող բժշկական ծառայությունները, որոնց բուժումը կֆինանսավորի պետությունը:

**V.ԳՈՐԾՈՂՈՒԹՅՈՒՆՆԵՐԻ ԾՐԱԳՐԻ ԻՐԱԿԱՆԱՑՄԱՆ ՖԻՆԱՆՍԱԿԱՆ ՄԻՋՈՑՆԵՐԸ**

1. Ընտանիքում բռնության դեմ պայքարի 2023-2025 թվականների գործողությունների ծրագրի իրականացման ֆինանսական միջոցները սահմանված են Հավելված 2-ում՝ ներկայացված «Ընտանիքում բռնության դեմ պայքարի 2023-2025 թվականների գործողությունների ծրագրում»։
2. Ընտանիքում բռնության դեմ պայքարի 2023-2025 թվականների գործողությունների ծրագրի իրականացման ֆինանսական միջոցները ներառում են Հայաստանի Հանրապետության պետական բյուջեն և օրենքով չարգելված այլ աղբյուրներ։

**VI.ԳՈՐԾՈՂՈՒԹՅՈՒՆՆԵՐԻ ԾՐԱԳՐԻ ԻՐԱԿԱՆԱՑՄԱՆ ՌԻՍԿԵՐԸ**

1. Գործողությունների ծրագրի իրականացման ընթացքում հնարավոր են որոշակի գործողությունների ժամկետների երկարաձգումներ` պայմանավորված երկրում տիրող սոցիալ-տնտեսական, առկա համաճարակային և այլ խնդիրների հաղթահարման հանգամանքով:
2. Գործողությունների ծրագրի իրականացման ընթացքում հնարավոր են որոշակի խնդիրներ համակարգային նորամուծությունների հետ կապված: Նոր համակարգերի, մեխանիզմների ներդնումը հաճախ բախվում է որոշակի դիմադրության և թյուրընկալման: Կիրականացվեն իրազեկման և կարողության զորեղացման ծրագրեր` ռիսկը նվազագույնի հասցնելու միտումով:
3. Գործողությունների ծրագրի իրականացման արդյունավետության նախապայման է միջգերատեսչական սերտ համագործակցությունը պետական տարբեր կառույցների միջև, ինչպես նաև համագործակցությունը միջազգային կառույցների, մասնավոր և հասարակական սեկտորների միջև: Արդյունավետ համագործակցություն ապահովելու համար անհրաժեշտ է ինստիտուցիոնալ գործուն մեխանիզմի վերահսկողությունը ծրագրի իրականացման ընթացքում:

## VII. ՌԱԶՄԱՎԱՐՈՒԹՅԱՆ ԵՎ ԳՈՐԾՈՂՈՒԹՅՈՒՆՆԵՐԻ ԾՐԱԳՐԵՐԻ ԻՐԱԿԱՆԱՑՄԱՆ ՀԱՄԱԿԱՐԳՈՒՄԸ, ՄՇՏԱԴԻՏԱՐԿՈՒՄԸ ԵՎ ԳՆԱՀԱՏՈՒՄԸ

1. Սույն ռազմավարության և դրանից բխող գործողությունների ծրագրով նախատեսված միջոցառումներն իրականացվում են համապատասխան պատասխանատու և համակատարող մարմինների փոխլրացված, համաձայնեցված գործունեության միջոցով: Գործընթացի նկատմամբ առավել թափանցիկություն ապահովելու նպատակով Ռազմավարությունը և Գործողությունների ծրագիրը տեղադրվում են աշխատանքի և սոցիալական հարցերի նախարարության պաշտոնական կայքէջում:
2. Պատասխանատուն այն մարմինն է, որն ապահովում է տվյալ գործողության ամբողջական կատարումը և վերջնական հաշվետվության ներկայացումը:
3. Համակատարողն այն մարմինն է, որն իր իրավասությունների սահմաններում ողջամիտ ժամկետում աջակցում է պատասխանատու մարմնին գործողության կատարման հարցում:
4. Ռազմավարության և գործողությունների ծրագրի կատարումը համակարգում, դրանց կատարմանը նպաստում և դրանց կատարման նկատմամբ մշտադիտարկում իրականացնում է Ընտանիքում բռնության կանխարգելման խորհուրդը (այսուհետ՝ Խորհուրդ)։
5. Գործողությունների ծրագրով սահմանված յուրաքանչյուր միջոցառման համար պատասխանատու պետական մարմինը սահմանված կարգով յուրաքանչյուր կիսամյակի ավարտից հետո՝ 10 աշխատանքային օրվա ժամկետում ՀՀ աշխատանքի և սոցիալական հարցերի նախարարություն է ներկայացնում հաշվետվություն:
6. Յուրաքանչյուր տարվա ավարտից հետո՝ 15 աշխատանքային օրվա ժամկետում, պատասխանատու մարմինները ՀՀ աշխատանքի և սոցիալական հարցերի նախարարություն են ներկայացնում գործողությունների իրականացման տարեկան հաշվետվություններ, որոնք մեկամսյա ժամկետում ամփոփվում են նախարարության կողմից, քննարկվում Խորհրդում և հրապարակվում նախարարության պաշտոնական կայքէջում՝ տարեկան ամփոփ հաշվետվության տեսքով։
7. Ռազմավարության և գործողությունների ծրագրի ընթացքի մշտադիտարկման գործառույթը համակարգում է աշխատանքի և սոցիալական հարցերի նախարարությունը՝ ոլորտային պատասխանատու ստորաբաժանման միջոցով, որը յուրաքանչյուր տարվա վերաբերյալ մշտադիտարկման զեկույցի ամփոփ տարբերակը ներկայացնում է Խորհրդին՝ մինչև հաջորդող տարվա մարտ ամիսը:
8. Աշխատանքի և սոցիալական հարցերի նախարարությունը Ռազմավարության և գործողությունների ծրագրի իրականացման արդյունավետության զեկույցների քննարկման արդյունքում կարող է առաջարկություններ ներկայացնել Կառավարությանը՝ Ռազմավարության և Գործողությունների ծրագրում փոփոխություններ կատարելու վերաբերյալ։
9. Գործողությունների ծրագրի ժամկետի վերջին տարվա մինչև դեկտեմբերի 30-ը պատասխանատու մարմինները ՀՀ աշխատանքի և սոցիալական հարցերի նախարարություն են ներկայացնում միջոցառումների իրականացման վերջնական հաշվետվություններ, որոնք մեկամսյա ժամկետում ամփոփվում են նախարարության կողմից, քննարկվում Խորհրդում և հրապարակվում նախարարության պաշտոնական կայքէջում՝ վերջնական հաշվետվության տեսքով։ Վերջնական հաշվետվության նախագիծը ներկայացվում է անկախ փորձագիտական գնահատման, որի արդյունքները հրապարակվում են հաշվետվության հետ միասին։
10. Ռազմավարության ու Գործողությունների ծրագրերի ազդեցության գնահատման նպատակով Խորհուրդը միջնաժամկետ ու երկարաժամկետ փուլերում տարբեր թիրախային խմբերում կարող է նախաձեռնել հանրային կարծիքի հարցումներ, որոնց անցկացման հիման վրա չափվում է դրանց ազդեցությունը հասարակության վրա: Միջնաժամկետ փուլում իրականացված հարցումների արդյունքների գնահատման ու վերլուծության արդյունքում Խորհուրդը կարող է նախաձեռնել Ռազմավարության ու Գործողությունների ծրագրի, ինչպես նաև իրականացման մեթոդների ու մեխանիզմների վերանայման ու փոփոխությունների նոր շրջափուլ:
11. Հասարակական և միջազգային կազմակերպությունները, Հայաստանում հավատագրված օտարերկրյա դիվանագիտական ներկայացուցչությունները, ինչպես նաև այլ անձինք կարող են գործողությունների ծրագրի կատարման վերաբերյալ ներկայացնել դիտարկումներ և զեկույցներ։ Դիտարկումների և զեկույցի արդյունքները ներկայացվում են համապատասխան պատասխանատու մարմնին կամ ՀՀ աշխատանքի և սոցիալական հարցերի նախարարությանը, որոնք պարտավոր են դրանք ներկայացնել Խորհրդի քննարկմանը: Դիտարկումները և զեկույցները հաշվի են առնվում գործողությունների կատարումը գնահատելիս և կարող են հիմք հանդիսանալ նոր գործողությունների սահմանման համար:
12. Գործողությունների ծրագրով սահմանված գործողությունների կատարման գնահատումն իրականացվելու է «Վերստուգելի ցուցանիշ» սյունակում զետեղված ցուցանիշի հիման վրա։

**Հավելված N2**

**ՀՀ կառավարության 2022 թվականի**

**--------------- --- ի N -- որոշման**

**ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆՈՒՄ ԸՆՏԱՆԻՔՈՒՄ ԲՌՆՈՒԹՅԱՆ ԴԵՄ  ՊԱՅՔԱՐԻ 2023-2025 ԹՎԱԿԱՆՆԵՐԻ ԳՈՐԾՈՂՈՒԹՅՈՒՆՆԵՐԻ ԾՐԱԳԻՐ**

|  |  |  |  |  |  |  |
| --- | --- | --- | --- | --- | --- | --- |
| Հ/Հ | **Գործողություններ** | **Պատասխանատու և համակատարող մարմիններ** | **Կատարման ժամկետ** | **Ֆինանսա-վորման հնարավոր աղբյուրներ** | **Ակնկալվող արդյունքներ** | **Վերստուգելի ցուցանիշ** |
| 1 | **2** | **3** | **4** | **5** | **6** | **7** |
|  | **Գերակա ուղղություն 1. Ընտանեկան բռնության դեմ պայքարի օրենսդրության կատարելագործում** **Նպատակ 1.** «Ընտանիքում բռնության կանխարգելման, ընտանիքում բռնության ենթարկված անձանց պաշտպանության և ընտանիքում համերաշխության վերականգնման մասին» օրենքի և կից ենթաօրենսդրական դաշտի կատարելագործում**Ակնկալվող ազդեցություն**. Նախատեսված գործողությունների կատարման արդյունքում ընտանիքում բռնության դեմ պայքարի բնագավառի օրենսդրությունը կհամապատասխանեցվի միջազգային չափանիշներին, ընտանիքում բռնության վերաբերյալ օրենսդրությամբ նախատեսված պաշտպանության և աջակցության միջոցներից կօգտվեն դրա կարիքը ունեցող բոլոր անձինք, օրենսդրությունը կտարածվի ընտանիքում բռնության բոլոր տեսակների վրա, կկատարելագործվի այս ոլորտում պետություն-հասարակական կազմակերպություններ գործակցությունը, կամբողջականացվի բռնության դեպքերի կենտրոնացված հաշվառման կառուցակարգը, կբարելավվի պաշտպանության և աջակցության միջոցների կատարման նկատմամբ հսկողությունը։  |
| 1. 1
 | Փոփոխություններ և լրացումներ կատարել «Ընտանիքում բռնության կանխարգելման, ընտանիքում բռնության ենթարկված անձանց պաշտպանության և ընտանիքում համերաշխության վերականգնման մասին» օրենքում՝ նպատակ ունենալով՝ կարգավորել օրենքի կիրարկման մեխանիզմները, հստակեցնել պատասխանատու կողմերի իրավասությունները, վերացնել սոցիալական պաշտպանության ոլորտի օրենսդրությանը, գործառույթներին և կառուցակարգերին վերաբերող անհամապատասխանությունները:  | ՀՀ աշխատանքի և սոցիալական հարցերի նախարարություն ՀՀ արդարադատության նախարարությունՄարդու իրավունքների պաշտպան | 2023 թվականի առաջին եռամսյակ | Ֆինանսավորում չի պահանջում | Իրավական մեխանիզմների կատարելագործված և միջազգային չափանիշներին համապատասխանեցված համակարգի առկայություն | 1. Ռազմավարությամբ ամրագրված նպատակները արտացոլող փոփոխությունների և լրացումների փաթեթը մշակվել է, քննարկվել է շահագրգիռ մարմինների հետ, դրվել է հանրային քննարկման և ներկայացվել է Վարչապետի աշխատակազմ |
| 1. 2
 | Բարեփոխել ՀՀ կառավարության 2019 թվականի հոկտեմբերի 10-ի «Ընտանիքում բռնության դեպքերի կենտրոնացված հաշվառման կարգը սահմանելու մասին» N 1381 – Ն որոշումը՝ նպատակ ունենալով միատեղել բռնության դեպքերին վերաբերելի տվյալները շահագրգիռ մարմինների կողմից, ներդնել արդյունավետ էլեկտրոնային համակարգ և ապահովել անձնական տվյալների պաշտպանությունը։ | ՀՀ աշխատանքի և սոցիալական հարցերի նախարարություն ՀՀ արդարադատության նախարարությունՀՀ ոստիկանություն | 2023 թվականի առաջին կիսամյակ | Ֆինանսավորում չի պահանջում | Ընտանիքում բռնության հաշվառման նոր կարգը ներդաշնակեցրել է իրավապահ համակարգում տվյալների դասակարգերը, գործում է արդյունավետ էլեկտրոնային համակարգ և ապահովված է անձնական տվյալների պաշտպանությունը։ | Ռազմավարությամբ ամրագրված նպատակներըարտացոլող փոփոխությունների և լրացումների նախագիծը մշակվել է, քննարկվել է շահագրգիռ մարմինների հետ, դրվել է հանրային քննարկման և ներկայացվել է Վարչապետի աշխատակազմ2.Իրավական ակտի կիրառման պրակտիկան վկայում է 6-րդ սյունակում նշված արդյունքների առկայության մասին, սահմանված ժամկետում հրապարակվում է հաշվառման արդյունքներն արտացոլող զեկույցը։ |
| 1. 3
 | Վերանայել ՀՀ առողջապահության նախարարի 2019 թվականի հոկտեմբերի 29-ի N 3177-Ա հրամանով հաստատված «Ընտանիքում բռնության արդյունքում բժշկական օգնության դիմած անձանց վերաբերյալ տեղեկության գրանցման և հաղորդման կարգ»-ը՝ նպատակ ունենալով ապահովել ընտանիքում բռնությունից պաշտպանության և բժշկական գաղտնիքի պաշտպանության միջև անհրաժեշտ հավասարակշռություն։  | ՀՀ առողջապահության նախարարությունՄարդու իրավունքների պաշտպան | 2023-2024թթ. | Ֆինանսավորում չի պահանջում | Ընտանիքում բռնության արդյունքում բժշկական օգնության դիմած անձանց վերաբերյալ տեղեկության գրանցման և հաղորդման կարգը ապահովում է ընտանիքում բռնությունից պաշտպանության և բժշկական գաղտնիքի պաշտպանության միջև անհրաժեշտ հավասարակշռությունը։ | Ռազմավարությամբ ամրագրված նպատակներըարտացոլող փոփոխությունների և լրացումների նախագիծը մշակվել է, քննարկվել է շահագրգիռ մարմինների հետ, ***և ներկայացվել է առողջապահության նախարարի հաստատմանը։***2.Իրավական ակտի կիրառման պրակտիկան վկայում է 6-րդ սյունակում նշված արդյունքների առկայության մասին։ |
| 1. 4
 | Վերանայել Ոստիկանության պետի՝ ընտանիքում բռնության անմիջականորեն սպառնացող վտանգի գնահատման չափորոշիչների, ինչպես նաև անհետաձգելի միջամտության և պաշտպանական որոշումների կատարման նկատմամբ հսկողության վերաբերյալ ներքին իրավական ակտերը՝ նպատակ ունենալով դրանք համապատասխանեցնել միջազգային չափանիշներին և լրացնել գործնականում ի հայտ եկած բացերը։ | ՀՀ ՈստիկանությունՄարդու իրավունքների պաշտպան | 2023թ. | Ֆինանսավորում չի պահանջվում | Ոստիկանությունն առավել արդյունավետ հսկողություն է իրականացնում պաշտպանության միջոցների պահանջների կատարման նկատմամբ, Ոստիկանության ծառայողներն իրականացնում են անմիջականորեն սպառնացող վտանգի առավել ճշգրիտ գնահատում։ | Ռազմավարությամբ ամրագրված նպատակներըարտացոլող փոփոխությունների և լրացումների նախագծերը մշակվել են, քննարկվել են շահագրգիռ մարմինների հետ, դրվել են հանրային քննարկման և ընդունվել են։2.Իրավական ակտերի կիրառման պրակտիկան վկայում է 6-րդ սյունակում նշված արդյունքների առկայության մասին։3. Պաշտպանության միջոցների պահանջների խախտման դեպքերը նվազել են 20%-ով (Հիմք՝ 124 խախտում 2019թ.), Ոստիկանության կողմից հայտնաբերվող խախտումները ավելացել են 15%-ով (Հիմք՝ 124-ից 34 խախտում 2019թ.), անհետաձգելի միջամտության որոշումների բողոքարկումը նվազել է 10%-ով (Հիմք՝ )։ |
|  | Ուսումնասիրել ընտանիքում բռնություն գործադրած և անազատության ձևով պատիժ կրող, ինչպես նաև պրոբացիայի շահառու հանդիսացող անձանց ռեաբիլիտացիայի (վերականգնման) ուղղությամբ միջազգային առաջատար փորձը` այն ներդնելով ՀՀ իրավակիրառ պրակտիկայում: | ՀՀ արդարադատության նախարարությունՄիջազգային կազմակերպություններ (համաձայնությամբ)Հասարակական կազմակերպություն (համաձայնությամբ) |  2023-2025 թթ. | Պետական բյուջե և օրենքով չարգելված ֆինանսավորման աղբյուրներ | Միջազգային առաջատար փորձի ուսումնասիրության հիման վրա մշակված և փորձարկված ընտանիքում բռնություն գործադրած և անազատության ձևով պատիժ կրող, ինչպես նաև պրոբացիայի շահառու հանդիսացող անձանց ռեաբիլիտացիայի (վերականգնման) ուղղությամբ վերականգնողական համալիր թիրախային ծրագրերը իրականացվում են: | Վերականգնողական ցուցանիշների բարձրացում |
|  **Նպատակ 2.** Քրեական և քրեադատավարական օրենսդրության կատարելագործում**Ակնկալվող ազդեցություն.** Միջազգային չափանիշներին համապատասխան՝ընտանիքում բռնության ենթարկված անձանց պաշտպանությանն ուղղված՝ պետության պոզիտիվ պարտականությունը լիարժեք կատարվում է, ընտանիքում բռնություն գործադրած անձինք չեն խուսափում պատասխանատվությունից, ստանում են արդարացի և համարժեք պատիժ, բարձրացել է ընտանիքում բռնության ենթարկված անձանց արդարադատության մատչելիությունը։ |
| 1. 5
 | Փոփոխություններ և լրացումներ նախատեսել Քրեական և քրեական դատավարության օրենսգրքերում՝ նպատակ ունենալով՝6.1. ընտանիքում բռնության բոլոր դեպքերը քննել հանրային մեղադրանքի կարգով և այդպիսով վերացնել հաշտության հիմքով քրեական գործի կարճման պարտադրանքը.6.2. քրեական օրենսգրքում ընտանիքում բռնությունը որպես պատասխանատվությունը և պատիժը ծանրացնող հանգամանք դիտարկելը.6.3. քրեականացնել ընտանիքում բռնության բոլոր տեսակները՝ ներառյալ հոգեբանական բռնությունը, հետամտումը, հարկադրական ամուսնությունը, ֆիզիկական բռնության բոլոր դրսևրումները.6.4. վերացնել տուժողի կողմից հակաբարոյական վարքագիծը՝ որպես հանցակազմը մեղմացնող հանգամանք։  | ՀՀ արդարադատության նախարարությունՀՀ գլխավոր դատախազություն Մարդու իրավունքների պաշտպան | 2023թ. | Ֆինանսավորում չի պահանջվում | 6.1. Տուժողի կողմից բողոքի բացակայության հիմքով չի մերժվում քրեական գործի հարուցումը.6.2. Ընտանիքում բռնությունը դատարանների կողմից մեկնաբանվում է որպես պատասխանատվությունը և պատիժը ծանրացնող հանգամանք.6.3. Քրեական պատասխանատվության են ենթարկվում ընտանիքում բռնության բոլոր տեսակների համար (օրենքի կիրառման պրակտիկա).6.4. տուժողի կողմից հակաբարոյական վարքագիծը հիմք չի ընդունվում քրեական պատասխանատվությունը մեղմացնելու համար։ | Ռազմավարությամբ ամրագրված նպատակներըարտացոլող փոփոխությունների և լրացումների նախագծերը մշակվել են, քննարկվել են շահագրգիռ մարմինների հետ, դրվել են հանրային քննարկման և ներկայացվել են Վարչապետի աշխատակազմ։2.Իրավական ակտերի կիրառման պրակտիկան վկայում է 6-րդ սյունակում նշված արդյունքների առկայության մասին։3.ընտանիքում բռնության դեպքերով հարուցված քրեական գործերի թիվը աճել է 30%-ով (Հիմք՝ 485 դեպքով հարուցվել է 126 գործ, իսկ 359 դեպքում գործի հարուցումը մերժվել է, 2019թ.), ընտանիքում բռնության գործերով նշանակվում են ավելի խիստ պատիժներ, քան հավասար պայմաններում համանման այլ գործերով, նվազել են ընտանիքում բռնության համատեքստում մահերը (Հիմք՝ սպանությունների շուրջ 11%-ը, 2015թ.)։ |
|  **Գերակա ուղղություն 2. Ընտանիքում բռնության կանխարգելում. պետական և տարածքային կառավարման, տեղական ինքնակառավարման մարմինների, բնակչության հետ անմիջական կապի մեջ գտնվող հիմնարկությունների, կազմակերպությունների մասնագետների կարողությունների հզորացում, ընտանքիում բռնության վերաբերյալ իրազեկում.****Նպատակ 2.1.** Ընտանիքում բռնության կանխարգելման և ընտանիքում բռնության ենթարկված անձանց պաշտպանության գործառույթներ իրականացնող մարմինների միջև համագործակցության ամրապնդում և համատեղ ծրագրերի իրականացում**Ակնկալվող ազդեցություն.** Միջազգային չափանիշներին համապատասխան՝ ընտանիքում բռնության կանխարգելման, ընտանիքում բռնության ենթարկված անձանց պաշտպանության և աջակցության գործում դրսևորվում է բազմամասնագիտական, համակարգված մոտեցում, պատասխանատու մարմինները արդյունավետ կերպով համագործակցում և փոխլրացնում են միմյանց, բռնության ենթարկված շահառուների համար մատուցվող ծառայությունները դառնում են առավել հասանելի և հասցեական։ |
| 1. 6
 | Ձևավորել ընտանիքում բռնության դեպքերին մարզային (ինչպես նաև Երևան քաղաքում՝ քաղաքային) միջգերատեսչական արձագանքման մեխանիզմ։ | ՀՀ մարզպետարաններ/ՀՀ տարածքային կառավարման նախարարությունԵրևանի քաղաքապետարանՀՀ աշխատանքի և սոցիալական հարցերի նախարարություն, ՀՀ առողջապահության նախարարություն, ՀՀ կրթության, գիտության, մշակույթի և սպորտի նախարարությունՀՀ առողջապահության նախարարություն ՀՀ ոստիկանություն | 2023-2025 թթ. | Պետական բյուջե և օրենքով չարգելված ֆինանսավորման աղբյուրներ | Ընտանիքում բռնության դեպքերին պետության արձագանքը առավել համակարգված և կազմակերպված է։  | Երևանի քաղաքապետին և Մարզպետին կից «Ընտանիքում բռնության դեպքերի մարզային միջգերատեսչական աշխատանքային խումբը՝ որպես ընտանիքում բռնության դեպքերի միջգերատեսչական արձագանքման մեխանիզմ ձևավորված է, որի գործունեությունը սահմանված է Երևանի քաղաքապետի և մարզպետի համապատասխան որոշմամբ, հայտնի է նրանց անհատական կազմը, նրանք ապահովված են իրենց գործունեության համար անհրաժեշտ մարդկային և տեխնիկական ռեսուրսներով։ |
| 1. 8
 | Մշակել ուղեցույց ընտանիքում բռնությանն արդյունավետ միջգերատեսչական արձագանքման թեմայով։  | ՀՀ աշխատանքի և սոցիալական հարցերի նախարարություն,ՀՀ տարածքային կառավարման նախարարություն, ՀՀ առողջապահության նախարարություն, ՀՀ կրթության, գիտության, մշակույթի և սպորտի նախարարությունՀՀ ոստիկանությունՄիջազգային կազմակերպություններ (համաձայնությամբ)Հասարակական կազմակերպություն (համաձայնությամբ) | 2023-2024թ. | Պետական բյուջե և օրենքով չարգելված ֆինանսավորման աղբյուրներ | Ընտանիքում բռնության դեպքերին մարզային միջգերատեսչական արձագանքման մեխանիզմում ընդգրկված աշխատակիցների՝բազմամասնագիտական արձագանքման գործընթացների և հմտությունների վերաբերյալ իրազեկվածությունը բարձրացել է։  | Ընտանիքում բռնությանն արդյունավետ միջգերատեսչական արձագանքման թեմայով ուղեցույցը մշակված է և տրամադրվել է շահագրգիռ մարմիններին։ |
| 1. 9
 | Կազմակերպել մարզային (ինչպես նաև Երևան քաղաքում) հանդիպումներ և քննարկումներ շահագրգիռ պետական գերատեսչությունների, հասարակական կազմակերպությունների, ինչպես նաև բռնության ենթարկված անձանց մասնակցությամբ։  | ՀՀ աշխատանքի և սոցիալական հարցերի նախարարություն,ՀՀ տարածքային կառավարման նախարարություն, Երևանի քաղաքապետարան, ՀՀ մարզպետարաններ ՀՀ առողջապահության նախարարություն, ՀՀ կրթության, գիտության, մշակույթի և սպորտի նախարարությունՀՀ ոստիկանությունՀասարակական կազմակերպություններ (համաձայնությամբ)Միջազգային կազմակերպություններ (համաձայնությամբ) | 2023-2025թթ. | Պետական բյուջե և օրենքով չարգելված ֆինանսավորման աղբյուրներ | Շահագրգիռ մարմինների իրազեկվածությունը բարձրացել է ընտանիքում բռնության ենթարկված անձանց խնդիրների, նրանց աջակցության և պաշտպանության ոլորտում ի հայտ եկող մարտահրավերների վերաբերյալ: | Յուրաքանչյուր տարի կայացել է առնվազն մեկ մարզային հանդիպում։ |
| 1. 1
 | Զարգացնել համագործակցությունը Ոստիկանության տարածքային ստորաբաժանումների տեսուչների և ԸԲ ենթարկված անձանց աջակցության կենտորնների, ինչպես նաև ՄՍԾ տարածքային կենտրոնների աշխակիցների միջև՝ հատկապես կանխարգելիչ հաշվառման, ուղղորդման և այլ հարցերի շուրջ։ | ՀՀ աշխատանքի և սոցիալական հարցերի նախարարությունՀՀ ոստիկանությունՀՀ մարզպետարաններ | 2023-2025թթ. | Ֆինանսավորում չի պահանջվում | Կանխարգելիչ հաշվառումը, ուղղորդումը և այլ գործառույթներ իրականացվում են առավել համակարգված և կազմակերպված ձևով։ | Կազմակերպվել են հանդիպում/քննարկումներ Ոստիկանության տարածքային ստորաբաժանումների տեսուչների և ԸԲ ենթարկված անձանց աջակցության կենտորնների աշխակիցների միջև։ |
| **Նպատակ 2.2.** Կարողությունների հզորացում և իրազեկության բարձրացում**Ակնկալվող ազդեցություն**. Ընտանիքում բռնության կանխարգելման, ընտանիքում բռնության ենթարկված անձանց պաշտպանության և աջակցության գործընթացում ընդգրկված մասնագետների կարողությունների հզորացում, ընտանիքում բռնության լատենտայնության նվազեցում և ընտանիքում բռնության ենթարկված անձանց շրջանում պետական մարմինների նկատմամբ վստահության բարձրացում։ |
| 1. 1
 | Ոստիկանության ծառայողների կարողությունների հզորացման նպատակով՝11.1. մշակել ուսումնական ձեռնարկ Ոստիկանության ծառայողների համար, որը կընդգրկվի նրանց պարտադիր ուսումնական ծրագրում և վերապատրաստման դասընթաց .11.2. կազմակերպել դասընթացավարների պարտադիր վերապատրաստում Ոստիկանության համար.11.3. կազմակերպել ոստիկանների վերապատրաստումներ։ | ՀՀ ոստիկանությունՈստիկանության կրթահամալիրՄիջազգային կազմակերպություններ (համաձայնությամբ)Հասարակական կազմակերպություն (համաձայնությամբ)ՀՀ կրթության, գիտության, մշակույթի և սպորտի նախարարությունՄարդու իրավունքների պաշտպան | 2023-2024թթ.  | Պետական բյուջե և օրենքով չարգելված ֆինանսավորման այլ աղբյուրներ  | Ոստիկանները ընտանիքում բռնության դեպքերին արձագանքում են առավել պրոֆեսիոնալ, արդյունավետ՝ առաջնորդվելով տուժողակենտրոնության և զգայունության սկզբունքներով։  | 11.1. Ոստիկանության ծառայողների համար ուսումնական ձեռնարկը և վերապատրաստման դասընթացը մշակված են.11.2.իրականացվել է դասընթացավարների վերապատրաստում առնվազն x մասնագետի համար11.3. իրականացվել են վերապատրաստումներ առնվազն x ոստիկանի համար։ |
| 1. 1
 | Պետական համակարգի և հասարակական կազմակերպությունների սոցիալական աշխատողների կարողությունների հզորացման նպատակով՝12.1. մշակել վերապատրաստման ձեռնարկ սոցիալական աշխատողների համար. 12.2. կազմակերպել Նախարարության ենթակայությամբ գործող խնամքի հաստատությունների սոցիալական աշխատողների և հոգեբանների վերապատրաստումներ,12.3.կազմակերպել հատուկ դպրոցների սոցիալական աշխոտեղների և հոգեբանների վերապատրաստումներ: | ՀՀ աշխատանքի և սոցիալական հարցերի նախարարությունՄիջազգային կազմակերպություններ (համաձայնությամբ)Հասարակական կազմակերպություն (համաձայնությամբ) | 2023-2025թթ. | Պետական բյուջե և օրենքով չարգելված ֆինանսավորման աղբյուրներ | Պետական համակարգի և հասարակական կազմակերպությունների և հատուկ դպրոցների սոցիալական աշխատողները, և հոգեբանները ընտանիքում բռնության դեպքերին արձագանքում են առավել պրոֆեսիոնալ, արդյունավետ՝ առաջնորդվելով զոհակենտրոն և զգայունության սկզբունքներով։ | 12.1. Սոցիալական աշխատողների համար վերապատրաստման դասընթացը մշակված է.12.2. իրականացվել են վերապատրաստումներ առնվազն 70 տոկոս սոցիալական աշխատողի և հոգեբանի համար։12.3իրականացվել են վերապատրաստումներ առնվազն 60 տոկոս հատուկ դպրոցների սոցիալական աշխատողի և հոգեբանի համար։ |
| 1. 3
 | Առողջապահական կազմակերպությունների աշխատակիցների կարողությունների հզորացման նպատակով՝13.1. մշակել վերապատրաստման դասընթաց, և ուսումնական ձեռնարկ առողջապահական ծառայություններ մատուցողների համար13.2. կազմակերպել առողջապահական ծառայություններ մատուցողների համար դասընթացավարների վերապատրաստում.13.3. կազմակերպել առողջապահական ծառայություններ մատուցողների վերապատրաստումներ։ | ՀՀ առողջապահության նախարարություն Միջազգային կազմակերպություններ (համաձայնությամբ)Հասարակական կազմակերպություն (համաձայնությամբ) | 2023-2025թթ. | Պետական բյուջե և օրենքով չարգելված ֆինանսավորման աղբյուրներ | Առողջապահական կազմակերպությունների աշխատակիցները ընտանիքում բռնության դեպքերին արձագանքում են առավել պրոֆեսիոնալ, արդյունավետ՝ առաջնորդվելով տուժողակենտրոնության և զգայունության սկզբունքներով։ | 13.1. Առողջապահական կազմակերպությունների աշխատակիցների համար վերապատրաստման դասընթացը և ուսումնական ձեռնարկը մշակված են.13.2.իրականացվել է դասընթացավարների վերապատրաստում առնվազն x մասնագետի համար13.3. իրականացվել են վերապատրաստումներ առնվազն x առողջապահական կազմակերպությունների աշխատակիցների համար։ |
|  |  Ուսուցիչների կարողությունների հզորացման նպատակով՝ 14.1. կազմակերպել ուսուցիչների համար դասընթացավարների վերապատրաստում14.2. կազմակերպել ուսուցիչների վերապատրաստումներ։ | ՀՀ կրթության, գիտության, մշակույթի և սպորտի նախարարությունՄարդու իրավունքների պաշտպանՄիջազգային կազմակերպություններ (համաձայնությամբ)Հասարակական կազմակերպություն (համաձայնությամբ) | 2023-2025թթ. | Պետական բյուջե և օրենքով չարգելված ֆինանսավորման աղբյուրներ | Ուսուցիչները ընտանիքում բռնության դեպքերին արձագանքում են առավել պրոֆեսիոնալ, արդյունավետ՝ առաջնորդվելով տուժողակենտրոնության և զգայունության սկզբունքներով։ | 14.1.իրականացվել է դասընթացավարների վերապատրաստում առնվազն 10 մասնագետի համար14. 2. իրականացվել են վերապատրաստումներ առնվազն 100 ուսուցչի համար։ |
| 1. 1
 | Կազմակերպել դատավորների, դատախազների և քննիչների վերապատրաստում։ | ՀՀ արդարադատության ակադեմիաՄիջազգային կազմակերպություններ (համաձայնությամբ)Հասարակական կազմակերպություն (համաձայնությամբ) | 2023-2025թթ. | Պետական բյուջե և օրենքով չարգելված ֆինանսավորման աղբյուրներ | Դատավորները, դատախազները և քննիչները ընտանիքում բռնության դեպքերին արձագանքում են առավել պրոֆեսիոնալ, արդյունավետ՝ առաջնորդվելով տուժողակենտրոնության և զգայունության սկզբունքներով։ | Իրականացվել են վերապատրաստումներ առնվազն x մասնագետի համար։ |
| 1. 1
 | Կազմակերպել ընտանիքում բռնության ենթարկված անձանց թեժ գծի ծառայություն մատուցող աշխատակիցների վերապատրաստում /այդ թվում նաև «114» թեժ-գծի աշխատակիցներ, «911» թեժ-գծի աշխատակիցներ, ինչպես նաև մարզերում գործող աջակցության կետրոնների աշխատակիցներ/ | ՀՀ աշխատանքի և սոցիալական հարցերի նախարարությունՀՀ ոստիկանությունՀՀ արտակարգ իրավիճակների նախարարությունՄիջազգային կազմակերպություններ (համաձայնությամբ)Հասարակական կազմակերպություն (համաձայնությամբ) | 2023-2024թթ. | Պետական բյուջե և օրենքով չարգելված ֆինանսավորման աղբյուրներ | Թեժ գծի աշխատակիցները ընտանիքում բռնության դեպքերին արձագանքում են առավել պրոֆեսիոնալ, արդյունավետ՝ առաջնորդվելով տուժողակենտրոնության և զգայունության սկզբունքներով։ | Իրականացվել են վերապատրաստումներ առնվազն 80 % մասնագետների համար։ |
| 1. 1
 | Ընտանիքում բռնության կանխարգելման նպատակով իրազեկության բարձրացման համար՝17.1. աշակերտների համար մշակել (հանրակրթական ծրագրի) թեմաներ, որոնք նվիրված են ընտանիքում բռնության անթույլատրելիության հարցերին. 17.2. ՀՀ տարածքում գործող հանրակրթական դպրոցներումՈստիկանության անչափահասների գործերով և ընտանիքում բռնության կանխարգելման բաժանմունքների տեսուչների կողմից զրույցների անցկացում դպրոցահասակ երեխաների շրջանում | ՀՀ կրթության, գիտության, մշակույթի և սպորտի նախարարություն, ՀՀ ՈստիկանությունՄիջազգային կազմակերպություններ Մարդու իրավունքների պաշտպան(համաձայնությամբ)Հասարակական կազմակերպություն (համաձայնությամբ) | 2023-2025թթ. | Պետական բյուջե և օրենքով չարգելված ֆինանսավորման աղբյուրներ | Բարձրացել է իրազեկվածությունը՝ընտանիքում բռնության անթույլատրելիության շուրջ | 17.1. աշակերտների համար 1-ին սյունակում նշված թեմաները մշակված են և դասավանդվում են.17.2. Ոստիկանության ծառայողները աշակերտների հետ համապատասխան զրույցն ունենում են առնվազն տարեկան մեկ անգամ յուրաքանչյուր դպրոցումՄեծացել է պետական մարմիններ ընտանիքում բռնության մասին հաղորդումների թիվը (Հիմք՝ Ռազմավարության II բաժին՝ իրավիճակի համառոտ նկարագրություն)։ |
|  | Ոստիկանության լրատվական ծառայության միջոցով ընտանիքում բռնության երևույթի, արձանագրված դեպքերի լուսաբանում և ոստիկանության իրավասու ծառայողների լիազորությունների ներկայացում։ | ՀՀ Ոստիկանություն | 2023-2025 թթ. | Պետական բյուջե և օրենքով չարգելված ֆինանսավորման աղբյուրներ | բարձրացել է իրազեկվածությունը ընտանիքում բռնության ենթարկված անձանց՝ իրենց իրավունքների, պաշտպանության և աջակցության միջոցների վերաբերյալ։ | Ոստիկանության լրատվական ծառայության միջոցով տարածվում են 1-ին սյունակում նշված տեղեկությունները։ |
|  |  Իրականացնել իրազեկման ծրագրեր հեռուստատեսությամբ, ռադիոյում և այլ սոցիալական հարթակներում | ՀՀ աշխատանքի և սոցիալական հարցերի նախարարությունՀՀ ոստիկանությունՀՀ կրթության, գիտության, մշակույթի և սպորտի նախարարություն | 2023-2025 թթ. | Պետական բյուջե և օրենքով չարգելված ֆինանսավորման աղբյուրներ | Բարձրացել է լայն հանրության իրազեկվածությունը ընտանիքում բռնության տարածվածության, դրսևորումների, դրա դեմ պայքարի միջոցների վերաբերյալ | Ազգային իրազեկման ծրագրեր իրականացվել են առնվազն տարեկան երկու անգամ |
|  | Քրեակատարողական և պրոբացիայի ծառայողների կարողությունների հզորացման նպատակով`1 մշակել վերապատրաստման դասընթաց և ուսումնական ծրագիր՝ ընդգրկելով այն նրանց վերապատրաստման դասընթացներում2 կազմակերպել դասընթացավարների պարտադիր վերապատրաստում քրեակատարողական և պրոբացիայի ծառայողների համար3 կազմակերպել քրեակատարողական և պրոբացիայի ծառայողների վերապատրաստումներ | ՀՀ արդարադատության նախարարություն«Իրավական կրթության և վերականգնողական ծրագրերի իրականացման» ՊՈԱԿ»ՀՀ քրեակատարողական ծառայությունՀՀ պրոբացիայի ծառայությունՄիջազգային կազմակերպություններ (համաձայնությամբ)Հասարակական կազմակերպություն (համաձայնությամբ) | 2023-2025 թթ. | Պետական բյուջե և օրենքով չարգելված ֆինանսավորման աղբյուրներ | Քրեակատարողական և պրոբացիայի ծառայողները ընտանիքում բռնություն գործադրած անձանց նկատմամբ աշխատանքներում գործել են առավել արդյունավետ և պրոֆեսիոնալ | Մշակված է վերապատրաստման դասընթացը և ծուսումնական ծրագիրը |
| **Գերակա ուղղություն 3. Ընտանիքում բռնության ենթարկված անանց պաշտպանություն և աջակցություն****Ակնկալվող ազդեցություն.** Ընտանիքում բռնության ենթարկված անձինք քաջատեղյակ են իրենց իրավունքներից և աջակցության և պաշտպանության միջոցներից, ավելի շատ են դիմում համապատասխան մարմիններին, նվազել են ընտանիքում բռնության համատեքստում մահերը, բոլոր անձինք, ովքեր ունեն աջակցության և կացարանի կարիք, ունեն հասանելիություն բավարար թվով աջակցության կենտրոնների և ապաստարանների, ապահովված է բոլոր ծառայությունների մատչելիությունը հաշմանդամություն ունեցող անձանց համար։ |
|  | Ներդնել ընտանիքում բռնության դեմ պայքարի հարցերով մեկ միասնական թեժ գիծ։ | ՀՀ աշխատանքի և սոցիալական հարցերի նախարարություն,ՀՀ ոստիկանություն ՀՀ արտակարգ իրավիճակների նախարարություն Միջազգային կազմակերպություններ (համաձայնությամբ)Հասարակական կազմակերպություն (համաձայնությամբ) | 2023-2024 թ․թ. | Պետական բյուջե և օրենքով չարգելված ֆինանսավորման աղբյուրներ | Ընտանիքում բռնության ենթարկված անձինք օպերատիվորեն կարող են ստանալ իրավաբանական և հոգեբանական խորհրդատվություն, ինչպես նաև անհրաժեշտ տեղեկատվություն պետության կողմից տրամադրվող բռնությանն առնչվող ծրագերի վերաբերյալ  | Ընտանիքում բռնության դեմ պայքարի հարցերով մեկ միասնական թեժ գիծը գործում է։ Վերոգրյալ թեժ գծով ուղիղ միացում կարող է տրվալ յուրաքանչյուր մարզում գործող թեժ գծի համարին: Գրանցվող զանգերը գերազանցում են մինչ այդ գործած առանձին աջակցության կենտրոնների գրանցած զանգերին առնվազն 35%-ով (Հիմք)։ |
| 1. 1
 |  Պետական աջակցությամբ բավարար թվով ապաստարանների հասանելիության շարունակականության ապահովում և ապաստարաններում բնակվող երեխաներին, ինչպես նաև տարեց և հաշմանդամություն ունեցող անձանց տրամադրվող ծառայությունների բարելավում։  | ՀՀ աշխատանքի և սոցիալական հարցերի նախարարությունՀՀ կրթության, գիտության, մշակույթի և սպորտի նախարարությունԱռողջապահության նախարարությունՄիջազգային կազմակերպություններ (համաձայնությամբ)Հասարակական կազմակերպություն (համաձայնությամբ) | 2023-2025 թթ. | Պետական բյուջե և օրենքով չարգելված ֆինանսավորման աղբյուրներ | Ապաստարանի կարիք ունեցող անձինք ապահովված են անվտանգ կացարանով, երեխաների համար ապահովված են ապաստարանում գտնվելու ընթացքում իրենց կրթության իրավունքից օգտվելու համար անվտանգ և բավարար պայմաններ, ինչպես նաև տարեց և հաշմանդամություն ունեցող անձանց առողջապահական հաստատություններից օգտվելու հնարավորության ապահովում։ | Հասանելի են ապաստարաններ մինչև 100 անձանց համար,Ապաստարաններում գտնվող երեխաները անարգել կրթություն են ստանում (ՄԻՊ հաղորդում, հասարակական կազմակերպությունների զեկույցներ)։ |
| 1. 2
 | Ընտանիքում բռնության ենթարկված, մասնավորապես հաշմանդամություն ունեցող երեխաներին և անձանց տրամադրվող ծառայությունների մատչելիության ապահովում և որակի բարելավում։  | ՀՀ աշխատանքի և սոցիալական հարցերի նախարարությունՀՀ տարածքային կառավարման և ենթակառուցվածքների նախարարություն  | 2023-2025 թթ. | Պետական բյուջե և օրենքով չարգելված ֆինանսավորման աղբյուրներ | Տրամադրվող ծառայությունների արդյունավետության գնահատմանն ուղղված մեխանիզմների ներդնում։  | Համապատասխան ծառայություն ստացողների առնվազն 90 %-ի բավարավածություն։ |
| 1. 2
 | Տարածել ընտանեկան բռնության հարցերով հեռախոսային (SafeYOU) հավելվածը։ | ՀՀ աշխատանքի և սոցիալական հարցերի նախարարությունՈստիկանությունՄիջազգային կազմակերպություններ (համաձայնությամբ)Հասարակական կազմակերպություն (համաձայնությամբ) | 2023-2024 թթ. | Պետական բյուջե և օրենքով չարգելված ֆինանսավորման աղբյուրներ | Բռնության ենթարկված անձանց մատչելիությունը աջակցության ծառայություններին ապահովված է։ | Հավելվածը գործում է և յուրաքանչյուր տարի դրա օգտատերերի թիվը գերազանցում է նախորդ տարվա օգտվողների թվի 25 %-ին ։ |
|  | Ընտանիքում բռնության ենթարկված անձանց առողջական խնդիրների բուժումը կկազմակերպվի պետական պատվերի շրջանակներում՝ ՀՀ Ոստիկանության,Քննչական կոմիտեի կամ Դատախազության կողմից բռնության ենթարկված անձին տրամադրված համապատասխան փաստաթղթերի առկայության դեպքում։ | ՀՀ առողջապահության նախարարությունՀՀ ՈստիկանությունՀՀ Քննչական կոմիտե  ՀՀ Դատախազության | 2023-2025թթ. | Պետական բյուջե |  | Ռազմավարությամբ ամրագրված նպատակներըարտացոլող լրացումների նախագիծը մշակվել է, քննարկվել է շահագրգիռ մարմինների հետ, հաստատվել է Առողջապահության նախարարի հրամանով։ Ընտանիքում բռնության ենթարկված անձանց թիվը, ովքեր օգտվում են անվճար բժշկական օգնությունից ավելացել է առնվազն 15%-ով (Հիմք՝)։ |
| 27. | Բռնության ենթարկված անձին համապատասխան փաստաթղթերի տրամադրման ընթացակարգի մշակում | ՀՀ Աշխատանքի և սոցիալական հարցերի նախարարությունՀՀ ՈստիկանությունՀՀ Քննչական կոմիտե  ՀՀ Դատախազության | 2024 թ. |  | Պետական պատվերի շրջանակներում բժշկական օգնության տրամադրման համար հիմնավոր փաստաթղթերի առկայություն | Մշակված ընթացակարգը գործում է համապատասխան մարմինների շրջանակում |
| 28. | Բռնության ենթարկված անձանց պետական պատվերի շրջանակում ապահովել անհրաժեշտ բժշկական ծառայություններ | ՀՀ առողջապահության նախարարություն | 2024թ․ | Պետական բյուջե | Ընտանիքում բռնության ենթարկված անձին համապատասխան բուժօգնության տրամադրում | Պետական պատվերի շրջանակներում բժշկական օգնություն տրամադրված անձանց թվի ավելացում  |

1. «Կանանց նկատմամբ բռնության և ընտանեկան բռնության կանխարգելման և դրա դեմ պայքարի մասին» Եվրոպայի խորհրդի կոնվենցիայով սահմանված չափանիշների տեսանկյունից ՀՀ քրեական օրենսդրության վերլուծություն (Խ. Տրուչերո, Լ. Սարգսյան), Երևան, Եվրոպայի խորհուրդ, «Հայաստանում կանանց նկատմամբ բռնության եվ ընտանեկան բռնության կանխարգելումը և դրա դեմ պայքարը. «Ընտանիքում բռնության կանխարգելման, ընտանիքում բռնության ենթարկված անձանց պաշտպանության և ընտանիքում համերաշխության վերականգնման մասին» Հայաստանի Հանրապետության օրենքի և ոստիկանության հարակից իրավական ակտերի վերլուծությունը և առաջարկությունները (Լ. Ման) Երևան, Եվրոպայի խորհուրդ, ՀՀ մարդու իրավունքների պաշտպանի 2019 թվականի զեկույցը, Եվրոպայի խորհրդի մարդու իրավունքների հանձնակատար Դունյա Միյատովիչի զեկուցը 2018 թվականի սեպտեմբերի 16-ից 20-ը Հայաստան կատարած այցելությունից հետո: Ստրասբուրգ, Եվրոպայի խորհուրդ և այլ փաստաթղթեր։ [↑](#footnote-ref-1)
2. Այլոց թվում. Պեկինյան հռչակագիր և գործողությունների ծրագիր, 1995թ., Վիեննայի հռչակագիր և գործողությունների ծրագիր, 1993թ., Կանանց նկատմամբ խտրականության վերացման ՄԱԿ-ի ընդհանուր ժողովի հռչակագիր (DEDAW), 1967թ., Կանանց նկատմամբ բռնության վերացման ՄԱԿ-ի ընդհանուր ժողովի հռչակագիր (DEVAW, 1993թ., Միջազգային քրեական դատարանի Հռոմի կանոնադրութուն, Կանանց, խաղաղության ու անվտանգության մասին ՄԱԿ-ի անվտանգության խորհրդի որոշում N1325 (2000թ.), ՄԱԿ-ի հազարամյակի զարգացման նպատակներ, 2000թ. (ՀԶՆ-3` գենդերային հավասարության խթանում և կանանց լիազորությունների ընդլայնում)/Կայուն զարգացման օրակարգ 2030, ընդունված ՄԱԿ-ի բոլոր անդամ երկրների կողմից 2015թ-ին (ԿԶՆ-5-ը վերաբերում է գենդերային հավասարության ապահովմանն ու կանանց և աղջիկների նկատմամբ բռնության վերացմանը), ՄԱԿ-ի անվտանգության խորհրդի որոշում 1820, 2008թ., ՄԱԿ-ի անվտանգության խորհրդի որոշում 1889, 2009թ. Եվրոպայի խորհրդի, նախարարների կոմիտեի (2002թ.) 5-րդ հանձնարարական անդամ երկրներին, բռնությունից կանանց պաշտպանության մասին, 2002թ., Եվրոպայի խորհրդի խորհրդարանական վեհաժողովի որոշում 1582 (2002թ.) ընտանեկան բռնության մասին, Եվրոպայի խորհրդի խորհրդարանական վեհաժողովի որոշում 1654 (2009թ.) կնասպանության մասին, Եվրոպայի խորհրդի խորհրդարանական վեհաժողովի որոշում 1681 (2004թ.), Եվրոպայում ընտանեկան բռնության դեմ պայքարի ծրագիր, Եվրոպայի խորհրդի խորհրդարանական վեհաժողովի որոշում 1691 (2009թ.) կանանց բռնաբարության, ներառյալ ամուսինների միջև սեռական բռնության մասին, Եվրոպայի խորհրդի խորհրդարանական վեհաժողովի հանձնարարական 1905 (2010թ.) ընտանեկան բռնության վկա դարձած երեխաների մասին, Եվրոպայում անվտանգության և համագործակցության կազմակերպություն, նախարարների խորհրդի որոշում No. 14՝ հակամարտությունների կանխարգելման, ճգնաժամային իրավիճակների կառավարման և հետպատերազմյան վերականգնման գործընթացներում կանանց դերի մասին*,* 2005թ., Եվրոպայում անվտանգության և համագործակցության կազմակերպություն, նախարարների խորհրդի որոշում No. 15՝ կանանց նկատմամբ բռնության կանխարգելման և վերացման մասին, և մի շարք այլ փաստաթղթեր: [↑](#footnote-ref-2)
3. Դրանք են. 1. Կանանց դեմ բռնության կանխարգելման, դատապրտման և վերացման միջամերիկյան կոնվենցիան (*Բելեմ դու Պարայի* կոնվենցիա), ստորագրվել է Ամերիկյան նահանգների կազմակերպության (OAS) կողմից Բրազիլիայի Բելեմ դու Պարա քաղաքում՝ 1994թ-ին և ուժի մեջ մտել 1995թ-ին, Մարդու և ժողովրդների իրավունքների աֆրիկյան խարտիայի արձանագրություն Աֆրիկայում կանանց իրավունքների մասին (Մապուտոյի արձանագրությունը), ստորագրված է Աֆրիկյան միության ժողովի կողմից, Մոզամբիկի Մապուտո քաղաքում՝ 2003թ-ին և ուժի մեջ է մտել 2005թ-ին, Կանանց նկատմամբ բռնության և ընտանեկան բռնության կանխարգելման և վերացման մասին ԵԽ կոնվենցիան, ստորագրվել է ԵԽ նապարարների կոմիտեի կողմից 2011թ-ին և ուժի մեջ մտել 2014թ-ին: [↑](#footnote-ref-3)
4. ԿՆԽՎԿ կոմիտե, ընդհանուր հանձնարարական 35, 2017թ. [↑](#footnote-ref-4)
5. *ԿԶՆ իրականացում, կամավոր ազգային դիտարկում, Հայաստան. հաշվետվությունը ներկայացվել է ՄԱԿ-ի կայուն զարգացման բարձրաստիճան քաղաքական ֆորումին*, 9-18 հուլիսի 2018թ., Երևան [↑](#footnote-ref-5)
6. *Համընդհանուր պարբերական դիտարկման աշխատանքային խմբի հաշվետվություն, Հայաստան: Հավելված* (Հունիսի 5, 2015թ.), U.N. Doc. A/HRC/29/11/Add.1, 120.24, 120.25, 120.26. [↑](#footnote-ref-6)
7. *Համընդհանուր պարբերական դիտարկման աշխատանքային խմբի հաշվետվություն, Հայաստան: Հավելված* (Հունիսի 5, 2015թ.), U.N. Doc. A/HRC/29/11/Add.1, 120.100, 120.105, 120.106, 120.107, 120.108, 120.109, 120.111, 120.112, 120.113. [↑](#footnote-ref-7)
8. *Համընդհանուր պարբերական դիտարկման աշխատանքային խմբի հաշվետվություն, Հայաստան: Հավելված* (Հունիսի 5, 2015թ.), U.N. Doc. A/HRC/29/11/Add.1, 120.113 [↑](#footnote-ref-8)
9. ՄԻՊ 2019թ. տարեկան հաղորդում <https://www.ombuds.am/images/files/15b2661f76d10eb07746d7d4d4dec84f.pdf>, էջ 603։ [↑](#footnote-ref-9)
10. Տե՛ս ԿՆԽՎ Կոմիտեի 35-րդ Ընդհանուր հանձնարարական, պարբերություն 34 (b)): [↑](#footnote-ref-10)
11. «Երաշխավորել, որ գենդերային հիմքով կանանց նկատմամբ բռնության մասին տվյալների հավաքագրման և պահպանման գործընթացը համապատասխանի գործող միջազգային չափանիշներին և երաշխիքներին, այդ թվում` տվյալների պաշտպանության օրենսդրությանը: Տվյալների և վիճակագրության հավաքագրումը և օգտագործումը պետք է համապատասխանեն մարդու իրավունքների և հիմնարար ազատությունների պաշտպանության ընդունված միջազգային նորմերին և էթիկական սկզբունքներին» (պարբերություն 34(d)): [↑](#footnote-ref-11)
12. Տե՛ս, օրինակ, ԳՐԵՎԻՈ-ի գնահատման զեկույցն Իտալիայի մասին (2020թ.). «Նման չափանիշներն հիմնվում են հետևյալ սկզբունքների վրա. չթույլատրված մուտքն անձնական տվյալներին հնարավոր չէ, մասնակից բոլոր մարմինները հետևում են հստակ սահմանված կարգերի, որոնցով կանոնակարգվում են տվյալների փոխանակման ընթացակարգերը, ապահովվում է այն անձանց լիարժեք անանությունը, ում անձնական տվյալները գրանցվել են, այդ թվում` պահանջ, որ այդ տվյալները չեն տրամադրվում առանց նրանց գիտակցված համաձայնության, ինչպես նաև անհատներին հնարավոր չէ նույանականցնել հանրությանը հասանելի տվյալների միջոցով»: Պորտուգալիայի մասին զեկույցում (2019թ.) ԳՐԵՎԻՈ-ն ընդգծել է, որ հարկ է մշտապես երաշխավորել տուժողի անձնական տվյալների գաղտնիության պաշտպանությունը, ինչը նշանակում է, որ այդ տվյալները կարող են տրամադրվել երրորդ կողմին տուժողի գիտակցված համաձայնությամբ` բացառությամբ կյանքին սպառնացող իրավիճակների: [↑](#footnote-ref-12)
13. Gap analysis of Armenian criminal law in light of the standards established by the Council of Europe Convention on Preventing and Combating Violence against Women and Domestic Violence, J. Truchero, A. Urrutia, L. Sargsyan, 2017, էջ 13։ [↑](#footnote-ref-13)
14. Օփուզն ընդդեմ Թուրքիայի վճիռ, No. 33401/02, 2009։ [↑](#footnote-ref-14)
15. Խոշտանգումների դեմ հանձնաժողով, *Հայաստանի չորրորդ պարբերական հաշվետվության վերաբերյալ եզրափակիչ դիտարկումներ*, 26 հունվարի 2017թ., CAT/C/ARM/CO/4 [↑](#footnote-ref-15)
16. Նաև *Հաջդուովան ընդդեմ Սլովակիայի* (in: ԵԽ, 2015թ.) [↑](#footnote-ref-16)
17. Ջ, Տրուչերո (2017). *Հայաստանի քրեական օրենսդրության վերլուծություն՝ Կանանց նկատմամբ բռնության և ընտանեկան բռնության կանխարգելման և դրանց դեմ պայքարի ԵԽ կոնվենցիայի սահմանած ստանդարտների լույսի ներքո:* Երևան, ԵԽ: [↑](#footnote-ref-17)
18. *Տե՜ս վերը։* [↑](#footnote-ref-18)
19. «Կանանց նկատմամբ բռնության և ընտանեկան բռնության կանխարգելման և դրա դեմ պայքարի մասին» Եվրոպայի խորհրդի կոնվենցիայով սահմանված չափանիշների տեսանկյունից ՀՀ քրեական օրենսդրության վերլուծություն (Խ. Տրուչերո, Լ. Սարգսյան), Երևան, Եվրոպայի խորհուրդ, ՄԻՊ 2019թ. տարեկան հաղորդում <https://www.ombuds.am/images/files/15b2661f76d10eb07746d7d4d4dec84f.pdf> [↑](#footnote-ref-19)
20. <http://parliament.am/drafts.php?sel=onagenda&lang=arm> [↑](#footnote-ref-20)
21. ՄիՊ 2019 տարեկան հաղորդում, էջեր 611-618: [↑](#footnote-ref-21)
22. Ռիսկերի գնահատումը և ռիսկերի կառավարումը պահանջում են, որ, ոչ միայն ոստիկանությունը, այլ բոլոր շահագրգիռ մարմինները, արդյունավետ գնահատում և յուրաքանչյուր դեպքի համար մշակում են կոնկրետ տուժողի դիմակայած անվտանգության ռիսկերի կառավարման պլան, ինչն արվում է ստանդարտացված ընթացակարգով և միմյանց հետ համագործակցելով ու համակարգելով (Explanatory report to the Council of Europe Convention on Preventing and Combating Violence against Women and Domestic Violence, պարբերություն 260): [↑](#footnote-ref-22)
23. Կոնվենցիայում խրախուսվող ընդհանուր միջգերատեսչական և համակողմանի մոտեղմանը համահունչ 18-րդ հոդվածի 2-րդ մասը պահանջում է, որ Կոնվենցիայի մասնակից պետությունները, ներպետական օրենսդրությամբ սահմանված կարգով, ապահովեն համապատասխան այնպիսի մեխանիզմներ, որոնք արդյունավետ համագործակցություն կապահովեն հետևյալ գերատեսչությունների միջև, որոնք հեղինակները որակել են որպես «շահագրգիռ»՝ դատական իշխանություն, դատախազություն, իրավապահ մարմիններ, տեղական եւ տարածքային իշխանություններ, ինչպես նաեւ հասարակական կազմակերպություններ: Ավելացնելով «շահագրգիռ այլ կազմակերպություններ» ձևակերպումը հեղինակները սահմանում են, որ ցանկը սպառիչ չէ, ինչը հնարավորություն է տալիս մասնակից պետությանը համագործակցել իր կարծիքով շահագրգիռ հանդիսացող այլ կազմակերպությունների հետ: «Մեխանիզմ» եզրույթը վերաբերում է ֆորմալ կամ ոչ ֆորմալ բոլոր ձևերին` համաձայնեցված արձանագրություններին, կլոր սեղաններին կամ այլ մեոդներին, որոնք ստանդարտացված եղանակով համագործակցելու հնարավորություն են տալիս տարբեր մասնագետներին: Այն չի պահանջում ստեղծել պաշտոնական մարմին կամ հաստատություն (Explanatory report to the Council of Europe Convention on Preventing and Combating Violence against Women and Domestic Violence, պարբերություն 113): [↑](#footnote-ref-23)
24. Տե՛ս, օրինակ, Council of Europe/Logar, R. and Marvánová Vargová, B. (2015). *Effective Multi-agency Co-operation for Preventing and Combating Domestic Violence: Training of Trainers Manual.* Strasbourg: CoE [↑](#footnote-ref-24)
25. [↑](#footnote-ref-25)